text:
*07/8/2021-8/2/3=15/10/2024 at 1:59' a.m. The 2nd Coming of Jesus Christ's waiting Prayers and Fasting Days on Day -8/2/3 of 1164 Days remaining from the 1335 Days of Daniel 12:1-13..A Happy 7th Day Sabbath.
1.Indirimbo:
#317"Mfite Umukiza".[].
2.Isomo ryo muri (Bibiliya Yera)(Holy Bible):
#Ibyakozwe N' Intumwa 20:1-38"Pawulo ajya I Bugiriki n' I Tirowa","Pawulo azura Utuko","Pawulo asezera ku bakuru bo muri Efeso".
3.Ikigisho: Ibyakozwe n' Intumwa "Igice cya 57"
#"Ibyahishuwe".. Ababwirizabutumwa ba ADEPR na METHODIST n' Umupasitoro bayoboraga ibyumba by’amasengesho beretswe isabato babwirwa kuyiruhuka. .
4.Ikifuzo n' Isengesho: Audio:
1).ISABATO Tugiye kujya kwereza mu ijuru kuva 22/10/2024 tuzayimaramo imyaka 1000: Link[ https://voca.ro/1P69y1Jh7Spy ].
2).ISABATO Imana yatangirije muri Edeni mu Itangiriro 2:1-3 yayigishirije no Mubutayu bw' i Sini mu Kuva 16:1-36 Iyikomeresha amayerekwa yahaye Madamu Ellina Wiyiti 1847-Abakurambere n' Abahanuzi:Link[ https://voca.ro/15piNB5ESsNU ]. 3).Daniyeli 8:1-14-Covid-19 irigukoreshwa mu gusiribanga Ubuturo bwera no gukuraho igitambo gihoraho(Isabato) bagashyiraho ikizira cy' Umurimbuzi(Icyumweru),Link[ https://voca.ro/1bqEVlvOqb9o ]. 4)Film The Tomorrow War isobanuwe mubuhanuzi bw'ibyabereye muri Efeso 19:21-41 ago umucuzi w'ibigirwamana by' ifeza Demitiriyo ushushanya Zach Dean wanditse iyi Film The Tomorrow War Bose bemeza ko hari ikivejuru kiri mumudugudu wa Efeso ushushanya New World Order"under U.S.A Military Science " byose bikazarangira mumyaka 3 yonyine kuva 2021-2022-2023, naho 2024 Hazaza ibyago 7 by' imperuka igihe ububutumwa bwa Marayika wa 3 mu ijwi rirenga ,nk'uko Pawulo nawe yabwirije Efeso yose mu myaka 3 yose, abera bose 144,000 tuzamara imyaka 3 tuburira abatuye isi muri iyi New World Order mu ijwi rirenga kuva 7/2/2021 kugeza 7/2/2024.Link[ https://voca.ro/13Fy6l64CHex ]. 5)Daniyeli 8:15-24,Covid-19 isiribanga ubuturo bwera n' ingabo zo mu ijuru zahanwe mubutware bwa papa Francis binyuze munkingo no kwipimisha Covid-19 no gusinya no kugendera muri gahunda ya Satanic ya"A Reforming Catholic Confession", October 31st, 2017[ https://voca.ro/15FOYO6Hdw5Z ].
Mu bihe by’intumwa abizera b’Abakristo bari buzuye umwete n’ibyishimo. Bakoreye Shebuja batarambirwa ku buryo mu gihe gitoya, nubwo babarwanyaga cyane, ubutumwa bwiza bw’ubwami bwamamajwe mu mpande zose z’isi. Umwete abayoboke ba Kristo bagaragaje muri icyo gihe wanditswe n’abantu bashorewe n’Umwuka w’Imana kugira ngo bakomeze abizera b’ibihe byose. Ku Itorero rya Efeso, iryo Umwami Yesu yakoresheje nk’icyitegererezo cy’Itorero ryose rya Gikristo mu gihe cy’intumwa, Umuhamya udahemuka kandi nyakuri aravuga ati: INI 355.1
“Nzi imirimo yawe n’umuhati wawe no kwihangana kwawe, kandi nzi yuko utabasha kwihanganira abanyangeso mbi, n’uko wagenzuye abiyita intumwa, kandi atari zo, ukabona ko ari abanyabinyoma. Uzi kwihangana, kandi warenganirijwe izina ryanjye, ntiwacogora.” Ibyahishuwe 2:2, 3. INI 355.2
Mu itangiriro Itorero rya Efeso ryarangwaga n’imibereho yo kwiyoroshya nk’uk’umwana ndetse n’umuhati. Abizera bashakaga kubahiriza ijambo ryose ry’Imana babishishikariye kandi imibereho yabo yagaragazaga urukundo nyarwo bari bafitiye Kristo. Bishimiraga gukora ibyo Imana ishaka kubera ko Umukiza yari atuye mu mitima yabo. Kubera ko bari buzuye urukundo bakundaga Umucunguzi, icyifuzo cyabo cy’ikirenga cyari ukuzana abantu kuri We. Ntibigeze batekereza guhisha ubutunzi bw’igiciro bw’ubuntu bwa Kristo. Bahaye agaciro guhamagarwa kwabo; kandi byongewe imbaraga n’ubutumwa buvuga ngo “Mu isi amahoro abe mu bo yishimira,” icyifuzo cyo kujyana inkuru nziza y’agakiza ku mpera y’isi cyagurumanye mu mitima yabo. Isi yamenye ko bari barabanye na Yesu. Abanyabyaha, abihanye, abababariwe, abogejwe ibyaha n’abejejwe bomatanyijwe n’Imana binyuze mu Mwana wayo. INI 355.3
Abagize Itorero bari bahuje imitima n’ibikorwa. Urukundo bari bafitiye Kristo rwari umurunga wa zahabu wari ubahuje. Bakomeje kurushaho kumenya Umwami Yesu, kandi mu mibereho yabo bari buzuye ibyishimo n’amahoro bya Kristo. Basuraga imfubyi n’abapfakazi mu mibabaro yabo, kandi bakirinda kwanduzwa n’ab’isi. Bari bazi ko nibananirwa gukora batyo bazaba banyuranyije n’ibyo bemeye kandi bikaba kwihakana Umucunguzi wabo. INI 355.4
Umurimo wajyaga mbere muri buri mujyi. Abantu barahindukaga maze nabo bakumva ko bagomba kubwira abandi ubutunzi buhebuje bari barakiriye. Ntibashoboraga kuruhuka kugeza igihe umucyo wari waramurikiye intekerezo umurikira abandi. Abantu benshi batizeraga bamenyeshejwe impamvu z’ibyiringiro bya Gikristo. Abari barayobye n’abari baraciwe n’aberekanaga ko bazi ukuri nyamara bakunda ibinezeza kuruta gukunda Imana bahamagaranywe ubwuzu. INI 355.5
Nyamara nyuma y’igihe umwete w’abizera watangiye kugabanyuka, kandi urukundo bari bafitiye Imana n’urwo bakundanaga rutangira gukendera. Ubukonje bwinjiye mu Itorero. Bamwe bibagiwe uburyo butangaje bari barakiriyemo ukuri. Abatwaraga ibendera ry’Umwami bari bakuze bagiye bagwa umwe umwe. Bamwe mu bakozi bakiri bato bagombaga gufatanya imiruho n’abatangiye umurimo, kandi bari barateguriwe kuyoborana ubwenge, bari bamaze kurambirwa ukuri kwagendaga gusubirwamo. Kubera kwifuza ikintu gishya, bagerageje gutangira inyigisho nshya zinejeje cyane abantu benshi nyamara zihabanye n’amahameshingiro y’ubutumwa bwiza. Mu kwiyemera kwabo n’ubuhumyi mu by’umwuka, bananiwe kumenya ko izi nyigisho z’ubuyobe zizatuma abantu benshi bashidikanya ku byabaye mu gihe cyashize, maze zikabayobora mu rujijo no kutizera. INI 356.1
Uko izi nyigisho z’ibinyoma zakomezaga kwamamazwa, zatumye habaho kwiremamo ibice ku buryo abantu benshi bakuye amaso kuri Yesu We Nkomoko n’Iherezo ryo kwizera kwabo. Kujya impaka ku ngingo z’inyigisho zidafite umumaro ndetse no kwita ku migani mihimbano ishimisha abantu byafataga igihe cyagombaga gukoreshwa hamamazwa ubutumwa bwiza. Abantu benshi bagombaga kuba baremejwe kandi bagahindurwa no kwigishwa ukuri mu buryo kuboneye ntibashoboye kuburirwa. Ubutungane bwagendaga bukendera bityo Satani agasa n’uwenda kwigarurira abiyitaga abayoboke ba Kristo. INI 356.2
Muri icyo gihe gikomeye mu mateka y’Itorero niho Yohana yaciriwe ku kirwa cya Patimo. Icyo gihe ni cyo Itorero ryari rikeneye cyane kumwumva kuruta ikindi gihe cyabayeho. Hafi y’abantu bose bari barafatanyije nawe mu murimo w’ivugabutumwa bari barishwe bazize kwizera kwabo. Abizera bari basigaye bari bahanganye no kurwanywa gukomeye cyane. Byagaragariraga abantu bose ko igihe cyari hafi ngo abanzi b’Itorero rya Kristo batsinde. INI 356.3
Nyamara ikiganza cy’Uwiteka cyagendagendaga mu mwijima ntawe ukibona. Kubwo kugira neza kw’Imana, Yohana yashyizwe ahantu Kristo yashoboraga kumwihishurira ubwe ndetse akamuhishurira n’ukuri mvajuru ko kumurikira amatorero. INI 356.4
Mu kohera Yohana ku kirwa, abanzi b’ukuri bari bizeye ko bacecekesheje burundu umuhamya udahemuka w’Imana; ariko i Patimo umwigishwa Yohana yahaherewe ubutumwa bwari kuzajya bukomeza Itorero kugeza ku mperuka y’ibihe. Nubwo batabura kubarwaho igikorwa kibi bakoze, abantu baciye Yohana babaye ibikoresho mu biganza by’Imana kugira ngo umugambi w’ijuru usohore; kandi n’umuhati wose wakoreshejwe ngo bazimye umucyo washyize ukuri ku mugaragaro. INI 356.5
Hari ku munsi w’Isabato ubwo Umwami w’icyubahiro yabonekeraga Yohana wari yaciwe. Yohana ari i Patimosi yubahirizwaga Isabato akayeza nk’uko yabigenzaga igihe yabwirizaga abantu mu mijyi n’imidugudu by’i Yudeya. Yasabye gusohorezwa amasezerano y’igiciro yari yaratanzwe yerekeranye n’uwo munsi. Yohana yanditse agira ati: “Ku munsi w’Umwami wacu nari ndi mu Mwuka, inyuma yanjye numva ijwi rirenga nk’iry’impanda, rivuga riti, “Ndi Alufa na Omega, itangiriro n’iherezo…Nuko mpindukizwa no kureba ijwi ryavuganaga nanjye: mpindukiye mbona ibitereko by’amatabaza birindwi by’izahabu, kandi hagati y’ibyo bitereko by’amatabaza mbona usa n’Umwana w’umuntu, yambaye igishura, kandi yambaye umushumi w’izahabu mu gituza.” Ibyahishuwe 1:10-13. INI 356.6
Uyu mwigishwa ukundwa yagize amahirwe akomeye cyane. Yari yarabonye Shebuja i Getsemane aho yavuye ibitonyanga by’amaraso by’umubabaro mu ruhanga, “Mu maso hononekaye ntihase n’ah’umuntu, n’ishusho ye yononekaye ntise n’iy’abana b’abantu.” (Yesaya 52:14). Yari yaramubonye ari mu maboko y’abasirikare b’Abanyaroma yambitswe ikanzu ishaje y’umuhengeri kandi atamirijwe ikamba ry’amahwa. Yari yaramubonye amanitswe ku musaraba w’i Karuvari wakoreshwaga bica umuntu urw’agashinyaguro kandi bamukoza isoni. Noneho ubu Yohana yongeye kwemererwa kwitegereza Umwami we. Mbega ukuntu yari yarahindutse! Ntabwo yari akiri Umuntu w’Umunyamibabaro, usuzugurwa kandi ucishijwe bugufi n’abantu. Yari yambaye umwenda urabagirana ubwiza bw’ijuru. “Umutwe we n’umusatsi we byeraga nk’ubwoya bw’intama bwera, cyangwa nka shelegi; n’amaso ye yasaga n’ibirimi by’umuriro; ibirenge bye bisa n’umuringa w’umuteke, utunganijwe n’umuriro mu ruganda.” (Ibyah 1:14, 15). Ijwi rye ryari rimeze nk’amazi menshi asuma. Mu maso he harabagiranaga nk’izuba. Yari afashe inyenyeri ndwi mu kiganza cye, kandi mu kanwa ke havuyemo inkota y’amugi abiri ari cyo kimenyetso cy’imbaraga z’ijambo rye. Patimo yarabagiranye ikuzo ry’Umwami wazutse. INI 357.1
Yohana yaranditse ati, “Mubonye ntyo mwikubita imbere nk’upfuye, anshyiraho ukuboko kw’iburyo, arambwira ati: ‘Witinya.’” (Ibyah 1:17). INI 357.2
Yohana yakomejwe no kuba imbere y’Umwami we wambaye icyubahiro. Bityo imbere y’amaso ye yaratangaye ubwo yahishurirwaga icyubahiro cy’ijuru. Yemerewe kureba intebe y’ubwami y’Imana, kandi yitegereje hirya y’intambara zo mu isi abona imbaga y’abacunguwe bambaye amakanzu yera. Yumvise indirimbo z’abamarayika bo mu ijuru, yumva n’indirimbo zo kunesha z’abanesheje kubw’amaraso y’Umwana w’Intama n’ijambo ryo guhamya kwabo. Mu byo yahishuriwe harimo ibintu biteye amatsiko bizagenda bikurikirana mu mibereho y’ubwoko bw’Imana, ndetse n’amateka y’Itorero nk’uko yahanuwe uko azamera kugeza ku mperuka y’ibihe. Mu bishushanyo no mu marenga, Yohana yahawe ibyigisho by’ingenzi yagombaga kwandika kugira ngo abantu bo mu gihe cye n’ikizaza bazashobore gusobanukirwa neza akaga n’intambara biri imbere yabo. INI 357.3
Uko guhishurirwa kwatangiwe kuyobora no gukomeza Itorero mu gihe cyose cy’Ubukristo. Nyamara abigisha b’iby’iyobokamana bavuze ko ari igitabo gifatanyishije ikimenyetso kandi ko amabanga akirimo atasobanurwa. Kubw’ibyo abantu benshi bateye umugongo ibyanditswe mu buhanuzi, bakanga gutanga igihe cyabo kugira ngo bige ubwiru burimo. Nyamara Imana ntiyifuza ko ubwoko bwayo bufata iki gitabo batyo. Ni “Ibyahishuwe na Yesu Kristo, ibyo Imana yamuhereye kugira ngo yereke imbata ze ibikwiriye kuzabaho vuba.” Umwami Yesu aravuga ati, “Hahirwa usoma amagambo y’ubu buhanuzi, hahirwa n’abayumva, bakitondera ibyanditswe muri bwo: kuko igihe kiri bugufi.” (Ibyah 1:1, 3). “Uwumva wese amagambo y’ubuhanuzi bw’iki gitabo, ndamuhamiriza nti: ‘Nihagira umuntu uzongera kuri yo, Imana izamwongeraho ibyago byanditswe muri iki gitabo. Kandi nihagira umuntu ukura ku magambo y’igitabo cy’ubu buhanuzi, Imana izamukura ku mugabane wa cya giti cy’ubugingo no ku wa rwa rurembo rwera, byanditswe muri iki gitabo. Uhamya ibyo aravuga ati: ‘Yee, ndaza vuba.’” Ibyahishuwe 22:18-20. INI 357.4
Mu Byahishuwe havugwamo amagambo y’Imana akomeye. Iri zina ryahawe impapuro zaryo zahumetswe ari ryo “Ibyahishuwe,” rivuguruza imvugo ihamya ko ari igitabo gifatanyishije ikimenyetso. Ibyahishuwe ni igitabo cyahishuwe. Uwiteka ubwe yahishuriye umugaragu we ubwiru buri muri iki gitabo, kandi yifuzaga ko ubwo bwiru buzasobanukira ababwiga bose. Ukuri kuri muri icyo gitabo kwagenewe abantu bariho mu minsi ya nyuma y’amateka y’iyi si ndetse n’abari bariho mu gihe cya Yohana. Bimwe mu by’ubu buhanuzi bwavuze byamaze kuba, ibindi biriho birasohora muri iki gihe. Bimwe byerekana ukurangira kw’intambara ikomeye iri hagati y’imbaraga z’umwijima n’Igikomangoma cy’ijuru, naho ibindi bigahishura insinzi n’ibyishimo by’abacunguwe mu isi yagizwe nshya. INI 358.1
Ntihakagire abatekereza ko kwigana igitabo cy’Ibyahishuwe umwete kugira ngo babone ubusobanuro bw’ukuri kukirimo ntacyo bibamariye kubera ko badashobora gusobanura buri marenga yose akitimo. Uwahishuriye Yohana ubu bwiru ni nawe uzaha gusogongera ku by’ijuru umuntu ushaka kumenya ukuri abikuye ku mutima. Abafite imitima ikinguriye kwakira ukuri bazashobozwa kugusobanukirwa n’inyigisho z’iki gitabo kandi bazahabwa imigisha yasezeraniwe “abumva amagambo y’ubu buhanuzi, bakitondera ibyanditswe muri bwo.” Ibyahishuwe 1:3. INI 358.2
Mu Byahishuwe niho ibitabo byose byo muri Bibliya bihurira kandi birangirira. Mu Byahishuwe niho hari ibyuzuza igitabo cya Daniyeli. Kimwe ni ubuhanuzi naho ikindi kikaba ibyahishuwe. Igitabo cyafatanishijwe ikimenyetso si Ibyahishuwe, ahubwo ni agace k’ubuhanuzi bwa Daniyeli bwerekeye ibihe bya nyuma. Marayika yarategetse ati: “Nuko Daniyeli, bumba igitabo, ugifatanishe ikimenyetso kugeza igihe cy’imperuka.” Daniyeli 12:4. INI 358.3
Kristo ni we wasabye intumwa Yohana kwandika ibyagombaga kubumburirwa imbere ye. Yaramutegetse ati: “Icyo ubona, ucyandike mu gitabo, ucyoherereze amatorero arindwi ari mu Efeso n’i Simuruna n’i Perugamo n’i Tuwatira n’ i Filaderifiya n’i Lawodikiya.” “Kandi ndi Uhoraho. Icyakora nari narapfuye, ariko none dore mporaho iteka ryose ….Nuko wandike ibyo ubonye n’ibiriho n’ibiri bukurikireho hanyuma, n’ubwiru bw’inyenyeri ndwi, izo umbonanye mu kuboko kwanjye kw’iburyo n’iby’ibitereko by’amatabaza birindwi by’izahabu. Dore, izo nyenyeri ndwi ni zo bamarayika b’ayo matorero arindwi, naho ibitereko by’amatabaza birindwi ni byo matorero arindwi.” Ibyahishuwe 1:11, 18-20. INI 358.4
Amazina y’amatorero arindwi ashushanya Itorero mu bihe bitandukanye by’igihe cy’Ubukristo. Umubare “karindwi” werekana ukuzura kandi ni imvugo ifite ikindi ishushanya kubera ko ubutumwa bukomeza bukagera ku mperuka; mu gihe amarenga yakoreshejwe ahishura imiterere y’Itorero mu bihe bitandukanye by’amateka y’isi. INI 359.1
Kristo avugwa nk’ugenda hagati y’ibitereko by’amatabaza by’izahabu. Muri ubwo buryo herekanwa isano afitanye n’amatorero. Ahora avugana n’abantu be kandi azi neza uko bamerewe. Yitegereza uko bagenza, ubutungane bwabo no kwitanga kwabo. Nubwo ari umutambyi mukuru n’umuhuza mu buturo bwo mu ijuru, avugwa ko agenda amanuka azamuka agendagenda hagati y’amatorero yo ku isi. Aba maso ubutarambirwa akagira n’ubutwari budacogora, areba ko umucyo w’abarinzi yashyizeho ugabanyuka cyangwa uzima. Iyo ibitereko by’amatabaza biza kurekerwa mu maboko y’abantu ngo babyiteho, ibirimi bihuhwa n’umuyaga byari gukendera ndetse bikazima; ariko Kristo ni we murinzi nyakuri mu nzu y’Uwiteka, ni we mukozi nyakuri mu bikari by’urusengero. Kuba maso kwe kudacogora n’ubuntu bwe bukomeza ni isoko y’ubugingo n’umucyo. INI 359.2
Kristo yerekanwa afashe inyenyeri ndwi mu kuboko kwe kw’iburyo. Iki kitwemeza ko nta torero ry’indahemuka ku byiringiro byaryo rikwiriye gutinya, kubera ko nta nyenyeri irinzwe n’Ishoborabyose ishobora kuvanwa mu kiganza cya Kristo. INI 359.3
“Ufashe inyenyeri ndwi mu kuboko kw’iburyo, aravuga aya magambo ati:… ” (Ibyah 2:1). Aya magambo abwirwa abigisha bo mu Itorero. Abo ni abahawe n’Imana inshingano zikomeye. Umusemburo uryoshye ugomba gusakara mu Itorero uri mu maboko y’abakozi b’Imana bagomba kugaragaza urukundo rwa Kristo. Inyenyeri zo mu ijuru zigengwa na We. Azuzuza umucyo. Ayobora kandi agategeka imigendere yazo. Iyo adakora ibyo, zari guhinduka inyenyeri zaguye. Uko ni nako bimeze ku bavugabutumwa be. Ni ibikoresho biri mu biganza bye, kandi ibyiza byose bakora babikora kubw’imbaraga ze. Umucyo We ugomba kurabagiranira muri bo. Umukiza ni we utuma bagera ku musaruro mwiza mu byo bakora. Iyaba bamuhangaga amaso nk’uko nawe yayahanze Se, bazashobozwa gukora umurimo We. Mu gihe bazishingikiriza ku Mana, izabaha umucyo wayo kugira ngo bamurikire isi. INI 359.4
Mu myuzo ya mbere y’amateka y’Itorero amayoberane y’ubugome yavuzwe n’intumwa Pawulo yatangiye umurimo wayo w’ubugizi bwa nabi; kandi igihe abigisha b’ibinyoma (abo Petero yari yaraburiye abizera ngo bazabirinde) bacengezaga inyigisho zabo z’ubuyobe abantu benshi baguye mu mutego w’inyigisho z’ibinyoma. Bamwe bacitse intege mu bigeragezo maze bagira igishuko cyo kureka kwizera. Igihe Yohana yahabwaga iri hishurirwa, abantu benshi bari bararetse urukundo rwabo rwa mbere bakundaga ukuri k’ubutumwa bwiza. Ariko Imana mu mbabazi zayo, ntiyigeze ireka Itorero ngo rikomeze muri iyo mibereho yo gusubira inyuma. Mu butumwa bwuje ineza yayo ihoraho, Imana yabahishuriye urukundo ibakunda ndetse n’icyifuzo cyayo ko bakwiriye gukora umurimo utunganye w’iteka ryose. Yarabinginze ati: “Nuko ibuka aho wavuye ukagwa; wihane, ukore imirimo nk’iya mbere.” Ibyahishuwe 2:5. INI 359.5
Itorero ryari ryarangiritse kandi ryari rikeneye gukeburwa no gucyahwa bikomeye, ni yo mpamvu Yohana yabwirijwe kwandika ubutumwa bw’imbuzi no gucyaha maze akabubwira abashyiraga ibyiringiro byabo by’agakiza mu kaga kubwo kwirengagiza amahame shingiro y’ubutumwa bwiza. Ariko iteka amagambo yo gucyahwa, ayo Imana ibona ko ari ngombwa ko yavugwa akoreshwa mu rukundo ndetse n’isezerano ry’amahoro rihabwa buri mwizera wese wihana. Uwiteka aravuga ati: “Dore, mpagaze ku rugi ndakomanga. Umuntu niyumva ijwi ryanjye, agakingura urugi, nzinjira iwe, dusangire.” Ibyahishuwe 3:20. INI 360.1
Kandi abazakomera ku kwizera Imana kwabo mu ntambara rwagati, umuhanuzi yahawe amagambo y’ihumure n’isezerano ngo: “Nzi imirimo yawe: dore nshyize imbere yawe urugi rukinguye, kandi ntawe ubasha kurukinga; kuko ufite imbaraga nke, nyamara ukitondera ijambo ryanjye, ntiwihakane izina ryanjye.” “Kuko witondeye ijambo ryo kwihangana kwanjye, nanjye nzakurinda igihe cyo kugerageza, kigiye kuza mu bihugu byose, kugerageza abari mu isi.” Abizera bagiriwe inama ivuga iti: “Jya uba maso ukomeze ibisigaye bigiye gupfa.” “Ndaza vuba, komeza ibyo ufite, hatagira ugutwara ikamba ryawe.” Ibyahishuwe 3:8, 10, 2, 11. INI 360.2
Binyujijwe mu wavuze ko ari “umuvandimwe basangiye amakuba” (Ibyah 1:9), Kristo yahishuriye Itorero rye ibyo rigomba kuzababazwa ku bwe. Arebye mu gihe kizaza mu binyejana by’imyaka y’umwijima n’imiziririzo ya gipagani, Yohana wari ugeze mu za bukuru yabonye imbaga y’abantu bicwa kubera urukundo bakundaga ukuri. Nyamara na none yabonye ko Uwakomeje abahamya be ba mbere atazahana abayoboke be b’indahemuka mu gihe cy’akarengane bagombaga kuzacamo mbere y’imperuka y’ibihe. Uwiteka yaravuze ati: “Ntutinye ibyo ugiye kuzababazwa. Dore, Satani agiye gushyirisha bamwe muri mwe mu nzu y’imbohe kugira ngo mugeragezwe, … Ariko ujye ukiranuka, uzageze ku gupfa: nanjye nzaguha ikamba ry’ubugingo.” Ibyahishuwe 2 :10. INI 360.3
Kandi abantu bose b’indahemuka bari bahanganye n’ikibi, Yohana yumvise bahabwa isezerano ngo: “Unesha, nzamuha kurya ku mbuto z’igiti cy’ubugingo kiri muri Paradizo y’Imana.” “Unesha, ni we uzambikwa imyenda yera, kandi sinzahanagura izina rye na hato mu gitabo cy’ubugingo, ahubwo nzaturira izina rye imbere ya Data n’imbere y’abamarayika be.” “Unesha, nzamuha kwicarana nanjye ku ntebe yanjye y’ubwami, nk’uko nanjye nanesheje nkicarana na Data ku ntebe ye.” Ibyahishuwe 2 :7 ; 3 :5, 21. INI 360.4
Yohana yabonye imbabazi, ubugwaneza n’urukundo by’Imana bivanze n’ubutungane, ubutabera n’imbaraga byayo. Yabonye abanyabyaha babona Imana ho umubyeyi wabo kandi barayitinyishwaga n’ibyaha byabo. Ariko yitegereje hirya y’iherezo ry’intambara ikomeye, yabonye muri Siyoni “abanesheje … bahagaze kuri iyo nyanja y’ibirahuri, bafite inanga z’Imana, baririmba indirimbo ya Mose, n’iy’Umwana w’Intama.” Ibyahishuwe 15:2, 3.
Umukiza yigaragaje imbere ya Yohana mu ishusho y’ “intare yo mu muryango wa Yuda” n’iy’Umwana w’intama w’Imana uhagaze usa n’uwatambwe.” (Ibyah 5:5,6). Ibi bimenyetso bigaragaza ubumwe bw’imbaraga ishobora byose n’urukundo rwitanga. Intare ya Yuda, izaba iteye ubwoba ku bazaba baranze kwakira ubuntu bwayo, izabera Umwana w’intama w’Imana abumvira kandi b’indahemuka. Inkingi y’umuriro ivuga ubwoba n’uburakari ku muntu utumvira amategeko y’Imana, ni ikimenyetso cy’umucyo, imbabazi no gucungurwa ku bumviye amategeko yayo. Ukuboko gukomeye kuhana abagome ni nako kuzaba gukomeye kugira ngo gukize abumvira. Buri muntu wese w’indahemuka azakizwa. “Azatumisha abamarayika be ijwi rirenga ry’impanda, bateranye intore ze mu birere bine, uhereye impera y’ijuru ukageza iyindi mpera yaryo.” Matayo 24:31. INI 361.1
Ugereranyije na miliyoni nyinshi z’abatuye isi, ubwoko bw’Imana buzaba ari umukumbi muto, nk’uko ari ko bwahoze; ariko nibuhagararira ukuri nk’uko kwahishuwe mu ijambo ryayo; Imana izababera ubuhungiro. Bahagaze munsi y’ingabo yagutse y’Ishoborabyose. Igihe cyose Imana iraganza. Igihe ijwi ry’impanda ya nyuma rizumvikana rikinjira mu bituro, abakiranutsi bazazuka batsinze bavuga bati: “Wa rupfu we, urubori rwawe ruri he? Wa rupfu we, kunesha kwawe kuri he?” (1 Kor 15:55). Bityo bahagararanye n’Imana na Kristo n’abamarayika, n’abumviye Imana kandi b’abanyakuri bo mu bihe byose, abana b’Imana bazaba ari benshi cyane. INI 361.2
Abigishwa nyakuri ba Kristo bamukurikira mu ntambara zikomeye, bihanganira kwiyanga kandi banyura mu buzima butuma bacika intege cyane; ariko ibi bibigisha ububi n’umubabaro ukomeye uterwa n’icyaha bigatuma bacyanga urunuka. Abababarana na Kristo ni nabo bazasangira ikuzo na we. Mu iyerekwa ryera, umuhanuzi yabonye ugutsinda kwa nyuma kw’Itorero ry’Imana ryasigaye. Yanditse agira ati: INI 361.3
“Mbona igisa n’inyanja y’ibirahuri, bivanze n’umuriro, mbona n’abatabarutse banesheje ... Bahagaze kuri iyo nyanja y’ibirahuri, bafite inanga z’Imana, baririmba indirimbo ya Mose, imbata y’Imana, n’indirimbo y’Umwana w’Intama, bati ‘Mwami Imana Ishoborabyose, imirimo yawe irakomeye kandi iratangaje. Mugabe w’amahanga, inzira zawe ni izo gukiranuka n’ukuri.” Ibyahishuwe 15:2, 3. INI 361.4
“Hanyuma ngira ntya mbona Umwana w’intama ahagaze ku musozi wa Siyoni. Yari kumwe n’abantu ibihumbi ijana na mirongo ine na bine, buri wese uruhanga rwe rwanditsweho izina ry’uwo Mwana w’intama n’irya Se.” (Ibyah 14:1). Bakiri muri iyi si bari bareguriye Imana ibitekerezo byabo; bayikoreraga n’ubwenge bwabo n’umutima ku buryo noneho ishobora kwandika izina ryayo “mu ruhanga rwabo.” “Kandi bazahora ku ngoma iteka ryose.” (Ibyah 22:4, 5). Ntibinjira cyangwa ngo basohoke nk’aho basaba umwanya. Bagize wa mubare w’abantu Kristo azabwira ati: “Nimuze mwebwe abo Data yahaye umugisha, muragwe ubwami bwabatunganirijwe, uhereye ku kuremwa ku isi.” Abakira nk’abana be avuga ati, “Mwinjire mu munezero wa Shobuja.” Matayo 25:34,21. INI 361.5
” Abo ni bo bakurikira Umwana w’Intama, aho ajya hose. Bacunguriwe mu bantu, kugira ngo babe umuganura ku Mana no ku Mwana w’Intama.” (Ibyah 14:4). Iyerekwa ry’umuhanuzi riberekana nk’abahagaze ku musozi Siyoni, biteguye gukora umurimo wera, bambaye imyenda yera ari yo butungane bw’abera. Ariko abantu bose bakurikira Umwana w’Intama mu ijuru bagomba kuba baramukurikiye bakiri ku isi atari ibya nyirarureshwa, ahubwo bari bamwiringiye, bamukunda, bamwumvira babikuye ku mutima nk’uko umukumbi ukurikira umwungeri. INI 362.1
“Iryo jwi numvaga ryari rimeze kandi nk’iry’abacuranzi bacuranga inanga. Abo bantu bari imbere ya ya ntebe ya cyami: … Nta muntu wabashaga kwiga iyo ndirimbo ngo ayimenye, keretse abo ngabo ibihumbi ijana na mirongo ine na bine bacunguye bakavanwa mu isi… Nta wigeze abumvana ikinyoma na kimwe, koko ni indakemwa.” Ibyahishuwe 14:2-5 (Bibiliya Ijambo ry’Imana). INI 362.2
“Mbona ururembo rwera Yerusalemu nshya, rumanuka ruva mu ijuru ku Mana, rwiteguwe nk’uko umugeni arimbishirizwa umugabo we.” “Kurabagirana kwarwo gusa n’ukw’ibuye ry’igiciro cyinshi cyane, nk’ibuye ryitwa yasipi, ribonerana nk’isarabwayi. Rufite inkike nini kandi ndende, n’amarembo cumi n’abiri, no ku marembo hariho abamarayika cumi na babiri, kandi handitsweho amazina y’imiryango cumi n’ibiri y’abana ba Isirayeli.” “Amarembo, uko ari cumi n’abiri, yari imarigarita cumi n’ebyiri: irembo rimwe ryubakishijwe imarigarita imwe, atyo atyo. Inzira nyabagendwa yo muri urwo Rurembo yasigirijwe izahabu nziza, isa n’ibirahuri bibonerana. Icyakora, sinabonye urusengero muri rwo, kuko Umwami Imana, Ishoborabyose, n’Umwana w’Intama ari bo rusengero rwarwo.” Ibyahishuwe 22: 2, 11, 12, 21, 22. INI 362.3
“Nta muvumo uzabaho ukundi, ahubwo intebe y’Imana n’Umwana w’Intama izaba muri urwo rurembo, kandi imbata zayo zizayikorera. Zizabona mu maso hayo, izina ryayo ryanditswe mu ruhanga rwazo. Nta joro rizabaho ukundi, kandi ntibazagomba kumurikirwa n’itabaza cyangwa kuvirwa n’izuba, kuko Umwami Imana izabavira.” Ibyahishuwe 22:3-5. INI 362.4
“Anyereka uruzi rw’amazi y’ubugingo, rubonerana nk’isarabwayi, ruva ku ntebe y’Imana n’Umwana w’Intama, rutembera mu nzira nyabagendwa hagati. Hakurya no hakuno y’urwo ruzi, hariho igiti cy’ubugingo cyera imbuto z’uburyo cumi na bubiri; cyera imbuto z’uburyo bumwe bumwe, uko ukwezi gutashye. Ibibabi byacyo byari ibyo gukiza amahanga.” “Hahirwa abamesa ibishura byabo, kugira ngo bemererwe kwegera cya giti cy’ubugingo, kandi banyure mu marembo binjire muri rwa rerembo.” Ibyahishuwe 22:1, 2, 14. INI 362.5
“Numva ijwi rirenga rivuye kuri ya ntebe rivuga riti: INI 362.6
“Dore ihema ry’Imana riri hamwe n’abantu,
Kandi izaturana na bo,
Na bo bazaba abantu bayo,
Kandi Imana ubwayo izabana nabo,
Ibe Imana yabo.” Ibyahishuwe 21:3.


c: text/html

text:
Musanze: Abahinga mu Kibaya cya Mugogo bababajwe n’igihombo batewe n’ibirayi byarumbye
Abahinze ibirayi mu Kibaya cya Mugogo giherereye mu Kagari ka Gisesero, Umurenge wa Busogo mu Karere ka Musanze, barataka igihombo gikomoka ku musaruro wabyo warumbye mu gihembwe cy’ihinga gishize cya 2021C, bagasaba inzego zirimo n’izishinzwe ubuhinzi ko zarushaho kubakurikiranira hafi, mu bujyanama, buzabarinda kongera kugwa mu bihombo.
Icyo kibaya kiri ku buso bwa Ha 79, mu gihembwe cy’ihinga gishize cyari cyahujweho ubutaka ku gihingwa cy’ibirayi.
Kigali Today iherutse gusanga abahinzi basarura ibirayi, bigaragara ko ari bito kandi bicye cyane ugereranyije n’ubutaka babihinzeho, barimo babisarura bayitangarije ko kurumba kwabyo byatumye bisanga mu gihombo.
Umwe mu bahinzi umunyamakuru yasanze akura ibirayi bimaze amezi ane mu murima we, yavuze ko bababajwe n’icyo gihombo ku buryo bari mu marira.
yagize ati: “Ibi birayi usanze nimo gukura, byari bimaze amezi ane mu murima. Nari barateye imbuto yitwa Ndamira, ba Agronome baduhaye batubwira ko yera mu gihe cy’amezi abiri gusa. Ubwo icyo gihe bari batubwiye cyageraga, byabaye ngombwa ko tubirekera mu mirima, kuko bitari byeze ahubwo aribwo bisa n’ibiri guhinguka mu butaka. None dore aho tugarukiye kubikura, n’ubundi dusanze ari uturayi duto tw’intica ntikize. Muri macye benshi mu bahinze muri iki kibaya, turi kurira ayo kwarika”.
Yari yiteze gusarura nibura toni imwe y’ibirayi binini, byiyongeraho nibura imifuka itatu y’ibiro 100 by’ibirayi bito nk’uko byari bisanzwe bimugendekera mbere. None ababazwa n’uko, nta n’umufuka n’umwe w’ibiro 100 yasaruye.
Yagize ati “Ibirayi byararumbye, kandi kugeza ubu ntituzi niba ari imbuto mbi ubutaka cyangwa ikirere byananiwe kubyihanganira. Ntako tutagize dukoresha amafumbire no gutera imiti, ariko byaranze biba iby’ubusa. Turimo gusarurira mu dutebo aho gusarurira mu bigega nk’uko twari tubyiteze”.
Yongeraho ati “Twahinze twizeye kuzahakura umusaruro ufatika tukabona icyo turya n’ibyo dusagurira amasoko tugakuramo amafaranga twishyura za mituweri n’andi twikenuza, none dore icyizere kiraje amasinde, dutashye amaramasa”.
Aba bahinzi bavuga ko umusaruro ubanziriza uw’iki gihembwe cy’ihinga giheruka, wo ngo wari wabahiriye, ariko kuri iyi nshuro ntibazi neza intandaro yo kuba batarejeje uko bari babyiteze.
Izamuhaye Jean Claude, Umukozi w’Ikigo cyita ku buhinzi n’ubworozi (RAB) ishami rishinzwe ibihingwa, avuga ko iki kibazo bakimara kukimenya, bihutiye gusuzuma icyabiteye.
Yagize ati “Twasanze ikibazo cyaratewe n’ibyonnyi by’udusazi dutwara amavirusi mu bihingwa, noneho bikaba byarahuriranye n’izuba ryavuye ari ryinshi, duteza indwara zibasiye icyo gihingwa, by’umwihariko mu gice batateyemo umuti uhagije, ni byo byabateje igihombo”.
Yibutsa abahinzi n’abashinzwe ubuhinzi babegereye gukorana bya hafi, bitabira gutera ibihingwa imiti ku gihe, ari na ko bahanahana amakuru hakiri kare y’icyo bagomba gukora, kugira ngo bibarinde guhura n’ikibazo cyo kurumbya imyaka.
Umuyobozi w’Akarere ka Musanze, Nuwumuremyi Jeannine, asaba abahinzi kwitabira gahunda yo guhinduranya ibihingwa mu murima, mu rwego rwo gukumira indwara za hato na hato ziteza ibyago byo kurumbya imyaka.
Yabijeje ko Akarere kazababa hafi, ikibazo cy’imbuto bari barateye bayigurijwe, bakazayishyura buhoro buhoro.

robotstxt: allowed

filter: keep


text:
Akenshi iyo umugore avuze ko yifuza inama zamufasha guhora anezeza umutware we, abamugira inama bakunze kwihutira kumubwira ko agomba guhora ashaka udushya ku bijyanye n’imibonano mpuzabitsina. Mu by’ukuri iyi nama baba bamugiriye si ikinyoma, ariko ubwayo ntiyihagije, iba ikeneye ibindi byakuzuzanya. Muri iyi nkuru tugiye kurebera hamwe ibintu by’ingenzi umugore wifuza kunezeza umugabo we akwiye kwitwararika mu gihe ashaka kubaka rugakomera nk’uko tubikesha urubuga rwa Modern Ghana.
1. Jya ugaragaza ko wakiriye neza ibitekerezo bye : Abagabo benshi ntibakunda kubwira abagore babo ibyo bateganya bijyanye n’imishinga kuko akenshi usanga abagore badakunze kubyakira neza. Aha ni naho abagabo benshi bahera bakora gahunda zabo mu ibanga, bagashimishwa no kwereka umugore umusaruro mwiza. Umugore wakira neza ibitekerezo by’umugabo we rero aba ari ntagereranywa, umugabo aramushima ; gusa ariko ibi ntibivuze ko wowe mugore ugomba kwemera ibintu byose umugabo wawe akubwiye, kabone n’ubwo waba utabyishimiye.
Urubuga rwa Modern Ghana dukesha iyi nkuru ruvuga ko umugore agomba guhora afite ibitekerezo bishobora gufasha umugabo kongera ibitekerezo, ndetse ukamufasha no kumwereka uburyo yabyitwaramo bikamuteza imbere mu buryo butandukanye.
2. Jya umuhamagara kuri telefoni ku manywa, umubaze ifunguro yifuza gufata ku mugoroba (dinner) : Ashobora kudahita aguha igisubizo ako kanya, ariko biba byiza iyo umuhaye akanya akabitekereho hanyuma ukaza kongera ukamuhamagara. Namara kukubwira icyo yifuza ko mwategura, ujye ugerageza utahe kare (niba ufite akazi), maze ujye mu gikoni uteke neza ku buryo umutware wawe naramuka afashe iryo funguro atazongera kwifuza kurya muri za resitora ngo atahe yahaze atanareba mu masorori yawe ! Iyo ukorera umugabo wawe ibi bimutera kumva afite uburenganzira bwo guhitamo icyo ashaka mu rugo rwanyu.
3. Mujye mugira umwanya wo kwishimana mu bikorwa bitandukanye bihuza umuryango nko kujyana guhaha ibikoresho bitandukanye byo mu rugo (imyambaro, imitako, …) cyangwa se mujyane gukina imikino itandukanye mu rwego rwa siporo. Abagore benshi ntibakunze kwibona mu bikorwa bya siporo kandi nyamara biba bikenewe yaba mu kurengera ubuzima bwabo, ndetse no kurengera imibanire yabo !
4. Mu gihe umugabo wawe yiriwe mu rugo, ari mu turimo dutandukanye jya unyuzamo umuzanire icyo kunywa cyangwa se icyo kurya cyoroheje (snacks). Abagabo benshi iyo biriwe mu rugo baba bafite imirimo ya kigabo bahugiyemo ; iyo rero unyujijemo ukaza ukamwegera, ukamubwira ko ibyo arimo ari byiza, ukamutera akanyabugabo, bituma yumva ko ashyigikiwe kandi akunzwe koko.
5. Biba byiza cyane iyo ufashe umwanya ukamugurira umwambaro mushya atabizi, ariko ukitwararika kumenya ko uwo mwambaro uri bumukwire koko. Ntako biba bisa nk’iyo agiye mu nshuti ze yambaye umwenda waguzwe nawe bakamubwira ko yambaye neza.
Byaba byiza kuri izi nama wongeyeho gukoresha urutonde rw’indirimbo (CD cyangwa DVD) akunda cyangwa se ashobora gukunda ; iyo afite imodoka agakora ingendo ze yumva umuziki yahawe n’umukunzi bimugwa neza. Aha ntitwakwirengagiza ko abagabo bose batagira imodoka kandi n’abatazifite bakeneye kwishima no kwitabwaho. Iyo rero umugabo wawe adafite ubushobozi bwo gutunga iyi modoka, ushobora no gufata ya CD cyangwa DVD ukayimucurangira mu rugo.
Mu gusoza, abashakashatsi bagira abagore inama yo kujya bagira uruhare mu biganiro byerekeranye na siporo kuko abagabo benshi babikunda. Niba afite ikipe afana, nawe ugomba kuyifana kugirango habeho guhuza hagati yanyu.
Video Abakobwa Beza
Uburyo 5 wanezeza umugabo wawe hatabayeho imibonano mpuzabitsina
Akenshi iyo umugore avuze ko yifuza inama zamufasha guhora anezeza umutware we, abamugira inama bakunze kwihutira kumubwira ko agomba guhora ashaka udushya ku bijyanye n’imibonano mpuzabitsina. Mu by’ukuri iyi nama baba bamugiriye si ikinyoma, ariko ubwayo ntiyihagije, iba ikeneye ibindi byakuzuzanya. Muri iyi nkuru tugiye kurebera hamwe ibintu by’ingenzi umugore wifuza kunezeza umugabo we akwiye kwitwararika mu gihe ashaka kubaka rugakomera nk’uko tubikesha urubuga rwa Modern Ghana.
Labels: urukundo


text:
Ese umwembe ukungahaye kuki?
Umwembe ukize cyane ku ntungamubiri nyinshi, kuko ugaragaramo: Vitamine 20 zitandukanye, fibre kimwe n’izindi ntungamubiri.
Vitamine C yose umubiri ukenera ku munsi ushobora kuyibona mu mwembe 1 wa garama 100, ¼ cya vitamine A; ifasha kubona neza no gukomeza kurinda uruhu, umubiri ukenera nayo wayibona mu mwembe ungana utyo.
Ubushakashatsi buheruka gukorwa bwerekana ko urinda kanseri ku rugero rwo hejuru. Kanseri y’amara, iy’ibere, iy’amaraso ndetse na kanseri y’uruhago ku bagabo.
Niba wifuza urubuto rukungahaye kuri potasiyumu wizuyaza, kuko umwembe wa 100g ubamo ingana na 156mg. ibi kandi byabera byiza abantu barwaye cg bifuza kwirinda indwara z’umutima cg umuvuduko w’amaraso.
Ibishishwa byawo ntukabijugunye! Ibi bikungahaye kuri phytonutrinets, izi ntungamubiri zifasha umubiri guhangana n’indwara zitandukanye zirimo kanseri, diyabete ndetse n’iz’umutima
ushobora kugufasha gukomeza amagufa kuko ukize kuri calcium ndetse na vitamine D
Ku bantu bifuza kugabanya ibiro cg kugumana agataye; umwembe wagufasha cyane. Kurya nibuze 1 (ugaragaramo calorie 100) mbere yo kurya bikugabanyiriza kurya ibiryo byinshi, kuko wongera amazi mu mubiri bityo ibinure.
Kuba ukungahaye kuri vitamini E bituma uba urubuto rwiza ku batera akabariro kuko ubongerera akanyabugabo n’ubushake kandi ugatuma imisemburo ikora neza
Umwembe kandi ukungahaye ku muringa. Ibi bituma umwembe uba mwiza mu mikorerwe y’insoro zitukura kuko umuringa utuma zikorwa cyane.
Vitamini C, pectin na za fibre byose biba mu mwembe bituma igipimo cya cholesterol mbi (LDL) kigabanyuka bityo bikarinda bikanarwanya indwara zinyuranye z’umutima
Mu mwembe dusangamo tartaric acid, malic acid na citric acid. Izi nubwo ari aside ariko kuba ziri mu mwembe bifasha uwawuriye kuringaniza acide n’imyunyu yo mu mubiri imbere.
Uru kandi ni urubuto rwiza ku igogorwa. Biterwa nuko muri wo dusangamo esters, terpenes na aldehydes byose bifasha urwungano ngogozi gukora neaza. Ukaba rero ufasha abituma impatwe, abagira ikibazo cyo gutumba nyuma yo kurya kimwe n’abarwara ikirungurira.
uraturyohera
Umwembe ndawukunda


text:
Uyu musore bikekwa ko yiyahuye kubera amakimbirane ashingiye ku mitungo yari afitanye n’ababyeyi be. Yakoresheje igitenge cya nyina yimanika mu gisenge cyo mu cyumba yararagamo, ahita apfa.
Amakuru y’urupfu rwe yamenyekanye ubwo nyina umubyara yamushyiraga amafunguro agasanga anagana amanitse mu gisenge cyo mu cyumba yabagamo aziritswe mu ijosi ibice by’igitenge.
Umunyamabanga Nshingwabikorwa w’Umurenge wa Cyuve, Bisengimana Janvier, yavuze ko umurambo wa nyakwigendera wajyanwe ku Bitaro Bikuru bya Ruhengeri ngo hakorwe ibizamini hamenyekane neza icyo yazize.
Yagize ati "Nibyo uyu musore twasanze yapfuye amanitse aho yararaga, turakeka ko yaba yiyahuye kuko hari amakuru yavugaga ko afitanye amakimbirane n’ababyeyi be aturuka ku mitungo. Ubu ntitwabihamya neza kuko umurambo we wajyanywe mu Bitaro Bikuru bya Ruhengeri ngo hakorwe ibizamini hamenyekane neza icyamwishe."
Ubuyobozi bw’Umurenge wa Cyuve bwasabye abaturage kujya baganira ku bibazo bafitanye mbere yo gufata indi ntera yo kuba hari abakwiyambura ubuzima cyangwa ngo abwambure abandi no kugana inzego zindi zikajya zibafasha gukemura ibyo.


text:
U Rwanda rwohereza 31% by’ibicuruzwa muri EAC – Munyeshyaka
Yanditswe na TWAGIRA WILSON
Minisitiri w’Ubucuruzi n’Inganda Munyeshyaka Vincent avuga ko ibyo u Rwanda rwohereza mu bihugu bigize Umuryango w’Ibihugu by’Afurika y’Iburasirazuba (EAC) bimaze kwiyongera ku buryo bigeze kuri hafi ku kigereranyo cya 31%.
Akaba avuga ko asanga ibyo u Rwanda rubikesha inganda nto n’izicirirtse zikorera mu gihugu, kandi zizakomeza kwiyongera hagamijwe guteza imbere ibikorerwa mu gihugu ‘Made in Rwanda’.
Munyeshyaka yabivugiye i Kigali, ubwo yatangizaga imurikabikorwa ry’Akarere ka Gasabo, rihuje abafatanyabikorwa mu bikorwa bitandukanye by’ubukorikori, abikorera bakorera muri Gasabo, na zimwe mu nganda zikorera mu gace kihariye kahariwe inganda, zimuritse ibyo zikora ku nshuro ya mbere.
Mu kiganiro n’itangazamakuru, Minisitiri w’Ubucuruzi n’Inganda, yavuze ko u Rwanda ku bufatanye n’abikorera ruzakomeza kugabanya ibitumizwa hanze, rwongere ibyoherezwa mu mahanga ku buryo icyo cyuho kizavaho. Ku birebana n’ibyo u Rwanda rwohereza hanze nko mu bihugu bya EAC, bigenda byiyobgera cyane.
Akomeza agira ati “Muri uyu mwaka ushize wa 2017, ibyo u Rwanda rwohereza hanze muri rusange byiyongereye ku kigero cya 57% kuruta uko byari bimeze muri 2016, naho by’umwihariko ibijya muri EAC muri 2017 byiyongereye ku kigero cya 31% bitandukanye nuko byifashe mu bindi bihugu bigize umuryango, byose bigafasha muri gahunda yo kongera imirimo”.
Umuyobozi w’abikorera mu rwego rw’Umujyi wa Kigali, Bitwayiki André n’Umuyobozi wungirije mu karere ka Gasabo ushinzwe ubukungu, Mberabahizi Raymond bavuze ko iri murikabikorwa ari umwihariko, cyane ko rije gufasha abaturage kwiga udushya, ariko bakemurirwa n’ibibazo birebana n’ubutaka bwabo, cyane ko bazahahererwa servise zitandukanye muri iri murikabikorwa.
Mberabahizi ati “Ni imurika rigiye gutuma abashoramari bakiri bato bigira ku bikorwa bagenzi babo babarusha bitandukanye nko mu ikoranabuhanga n’ahandi. Ikindi ni uko umuturage ufite ikibazo mu birebana n’ubutaka, azahita anakemurirwa ikibazo ke, aho kwirirwa asiragira ku biro by’akarere kandi akoze ingendo ndende’’.
Insanganyamatsiko y’iryo murikabikorwa rizamara iminsi 7 iragira iti “Tumenye, dukunde duteze imbere iby’iwacu’’.


text:
Amasomo ya Misa yo ku wa gatatu, 28 gisanzwe, tariki ya 16/10/2013
Rom 2, 21-30 ; Lk 11, 42-46
(Murebe hasi ibyerekeye MARIGARITA MARIYA ALAKOKE (1647-1690) )
Inyigisho yateguwe na Padiri Bernard KANAYOGE
Ivanjiri y’uyu munsi iratwibutsa ko twese turi abo kwisubiraho kuko tutari intungane. Bijya bigaragara ko no mu bemera Imana, imvugo idahura buri gihe n’ingiro. Nibyo Yezu agayira itsinda ry’abafarizayi n’iryabigishamategeko. Iki ni igihe rero cyo kurwanya « ubufarizayi » bushobora kwihisha muri buri wese maze ibikorwa byiza bigaragara bigakorwa biturutse mu mutima uzira uburyarya. Ntugafashe ugamije kwibonekeza, ntugasenge ugamije kuratwa n’abantu. Ntacyo byakumarira imbere y’Imana. Ahubwo urukundo ukunda Imana yagukunze mbere nirutume ufasha abandi, utange ituro ryawe kandi usenge udaharanira kuratwa n’abantu ahubwo ugamije kwizigamira ubukungu mu ijuru aho udusimba n’imungu bitonona (Mt 6,20).
Yezu Kristu agaya kandi ababera abandi imitwaro kandi uwa Kristu yakagombye gukora ubutumwa nk’ubwa Kristu bwo kutabera abandi imisaraba ahubwo ukabafasha kuruhuka. « Abarushye n’abaremerewe n’imitwaro nimuze munsange nzabaruhura. » (Mt11, 28)
Abayobora abandi babe intangarugero aho kuba nk’ibyapa biyobora bitava aho biri ahubwo bayobore abo bagendana. Ni ngombwa rero gutsinda ubwikunde butuma rimwe na rimwe dushobora kwihugiraho ubudakebuka bigatuma twikubira n’ibizadukuba ijosi kuko mu kutaba abanyakuri hari ubwo dushobora kuba turarikiye inyungu za rwihishwa zisozwa akenshi no gusigara mu bwigunge kuko utagendanye n’abandi ukabayobora ubatungira agatoki wowe utagenda. Byaba ari akaga uramutse wibukije abandi gukurikiza amategeko abakiza wowe ntuyakurikize kuko waba ubereka aho bazabonera umukiro mu gihe wowe uboneza i nzira ikujyana mu cyorezo.
Ngibyo ibyo mwagombaga gutunganya mutirengagije n’ibindi
-
Gukurikiza itegeko ubitewe n’urukundo
-
Abafarizayi Yezu anenga bubahiriza itegeko : Gutanga icya cumi. … Ariko Yezu ararenga akabanenga : Abakristu batanga amaturo ya Kiliziya uko ategetswe ntibibwire ko bihagije ngo ube umugenerwamurage w’ijuru. Byashoboka ko hari uwatanga iryo turo akarenga akiba, akaroga, agashora amatiku, akaba umunyarugomo, akaba gasenyamiryango, akaba umusambanyi, umwambuzi, umwicanyi, …. Uwo yabarirwa mu bo Yezu yita indyarya kuko ubuyoboke bw’umukristu bwakagombye kujyana n’imibereho izira kwishushanya.
-
Arabagaya kuko bibeshya ku byo Imana yifuza, bagashyira imbere ibintu birengagije urukundo . « Icyo nshaka ni impuhwe si ibitambo. » (Matayo 9, 13). Gukurikiza ubutabera n’urukundo rw’Imana bizatuma utishyira imbere ngo ukandagire abandi, ahubwo uharanire guca bugufi no kwibuka ko undi na we ari uwo kubahwa kuko na we ari umwana w’Imana ikunda cyane. Ibyo bitume utamurenganya, ngo umukandamize, umuvutse uburenganzira bwe kubera ubwikunnde wifitemo.
-
Yezu aragaya kandi abashobora kwitwaza amadini baharanira ibyubahiro n’inyungu zabo bwite. Abo barayobye. Nibagaruke mu nzira bigishoboka.
-
Gukurikiza ubutabera n’urukundo rw’Imana bizatuma utagira uwo ugusha mu cyaha. Yezu aragaya abigira beza ku bigaragara inyuma ku buryo hari abashobora kubayoberaho batazi ko ku mutima wabo bifitemo ibyahumanya byinshi ! Ni bo yita imva zitagira ikizaranga bigatuma abakagombye kuzikikira bazinyura hejuru batabizi.
-
Yezu aragaya kandi abigishamategeko, abanyabwenge bashobora kugira amabwiriza batanga cyangwa amategeko bashyiraho abereye rubanda imitwaro iremereye nyamara ba nyiri ugutanga amategeko bo bibereye mu mudamararao ! Nyamara ntawe ukurikiza itegeko mu kigwi cy’undi !
-
Ikuzo, icyubahiro n’amahoro kuri buri wese ukora icyiza. (Rom 2, 10)
Wibera abandi umutwaro rero, umuruho wa buri munsi urahagije.
Umubyeyi Bikira Mariya adusabire kugira urukundo ruzira uburyarya
MARIGARITA MARIYA ALAKOKE (1647-1690)
Margarita ni umuntu uzwi cyane muri Kiliziya Gatolika , kuko ari we Nyagasani yatoye ngo amenyeshe kandi akundishe cyane abakristu Umutima Mutagatifu wa Yezu.
Yavukiye i Lautecourt mu Bufaransa, tariki ya 22 Nyakanga 1647. Akiri muto yarezwe n’umubyeyi we wa Batisimu kubera ko nyina yari ingorwa kandi se akaba yari yarapfuye undi akiri muto. Amaze kuzuza imyaka makumyabiri n’itatu, yinjiye mu muryango w’ababikira b’abavizitandine i Paray-le-Monial.
Mu mibereho ye, Margarita yakunze kugira ingorane nyinshi. Uretse izo yahuye nazo akiri umwana no mu babikira yatangiranye nazo. Akihagera imibereho yaho yabanje kumutonda cyane, hanyuma noneho aho atangiriye kubonekerwa na Nyagasani Yezu, abandi babikira bagahora bamuseka bibwira ko ari ibyo yigira. Hari ubwo Yezu yamubonekeye aramubwira ati : « Umutima wanjye ufitiye abantu arukundo rutagereranywa. Nkaba nshaka rero ko urwo rukundo narumenyekanisha mu bantu ku isi mbinyujije kuri wowe ». Ubundi amubonekeye yongera kumusaba kubibwira abakuru ba Kiliziya ko Imana ishaka ko Umutima Mutagatifu wa Yezu uhabwa ikuzo muri Kiliziya yose ; ko kandi Imana isezeranyije abazawuha ikuzo bose kuzabaha ingabire zikomeye kandi ikabahagararaho by’umwihariko. Padiri Kiode wakurikiranye ibya Margarita Mariya ni we wabyemeje kandi babyemeza n’umukuru w’ababikira. Mu 1686, nibwo mu babikira b’i Parelomoniyali bahimbaje ubwa mbere umunsi mukuru w’umutima Mutagatifu wa Yezu. Margarita Mariya yitabye Imana yujuje imyaka mirongo ine n’itanu avutse.


text:
Kamonyi: Hatunganyijwe aho Umujyi wagukira, abahinzi bati ‘mwitonde tutazabura aho dushinga isuka’
Ubuyobozi bw’Akarere ka Kamonyi buravuga ko hari site 18 mu Mirenge itandukanye abashoramari ndetse n’abafite ubushake bwo kubaka bazashoramo amafaranga yo kuzamura inyubako.
Umuyobozi w’agateganyo w’Akarere ka Kamonyi, Tuyizere Thadée avuga ko babanje gutunganya site zitandukanye mu Murenge wa Runda, Gacurabwenge na Rugarika, kuko ariho Umujyi wa Kamonyi urimo wagukira.
Tuyizere avuga ko muri iyo Mirenge babanje gutunganya imihanda, bahashyira n’umuriro w’amashanyarazi kugira ngo bareshye abagomba kuhatura.
Yagize ati: ”Dufite site imwe muri buri Murenge, iyi Mirenge itatu ni na yo igize igice kinini cy’Umujyi wa Kamonyi.”
Igikorwa cyo kuhatunganya cyari kimaze igihe cy’umwaka umwe. Uyu Muyobozi avuga ko babonye bishoboka, bongera gutunganya izindi site 15 mu Mirenge y’icyaro.
Avuga ko aho imiyoboro y’amazi n’inkingi z’amashanyarazi bizanyura harangije gutunganywa. Gusa bamwe mu bifuza kubaka muri ibyo bibanza bimaze gutunganywa, bagaragaza ko ibyo bibanza bihenze kuko, kimwe i Gihara mu Murenge wa Runda, kigura miliyoni 4Frw zirenga.
Bigirumwami Emmanuel umwe mu bifuza kubaka mu Murenge wa Gacurabwenge, avuga ko usibye ibiciro by’ibibanza biri hejuru mu Murenge wa Runda, usanga no muri Gacurabwenge byarazamutse kandi ubwaho hameze nk’icyaro.
Yagize ati: ”Mu Murenge wa Gacurabwenge ikibanza kigura miliyoni 3Frw, ahatunganyijwe ni kure gato y’aho inyubako y’Akarere iherereye.”
Ubuyobozi bw’Akarere bwa Kamonyi, buvuga ko bumaze gutanga ibyangombwa 54 ku basabye kubaka inzu mu Murenge wa Runda, Gacurabwenge na Rugarika.
Cyakora bakavuga ko usibye mu Murenge wa Runda hamaze gutera imbere ku bijyanye n’Umujyi, muri iyi Mirenge ya Gacurabwenge na Rugarika abaturage barimo kubaka mu kajagari, batubahirije amabwiriza agenga imiturire, ndetse n’uko Umujyi wari kuba uteye.
Bakavuga ko igice cyagenewe imiturire gitangiye gusatira amasambu n’imirima abaturage bahingamo.
Abatuye mu Murenge wa Gacurabwenge basaba ko Ubuyobozi bukwiye kubaka inzu ntoya zigeretse, zigomba guturamo abantu benshi kugira ngo ahagenewe ubuhinzi haboneke.
Tuyizere yavuze ko bafite dosiye zisaba ibyangombwa byo kubaka zirenga 90 barimo kwigaho, akavuga ko uwubaka wese azubahiriza inzu ifite metero 15/20.
MUHIZI ELISÉE
UMUSEKE.RW/Kamonyi.


text:
Gatsinzi Emery uzwi nka Riderman, ni umuririmbyi mu njyana ya Rap akaba yaravutse tariki 10 Werurwe 1986 i Bujumbura mu Burundi. Ni we mfura mu bavandimwe 5 bavukana, abahungu 3 n’ abakobwa 2.
Ubuzima bwe bwo hambere
Amashuri abanza yayize kuri Ecole primaire Kabusunzu maze ayisumbuye ayiga muri St Andre aho yakuye impamyabumenyi muri sciences humaines, amashuri ya kaminuza akaba yarayakomereje muri Universite Libre de Kigali mu bijyanye n’ubukungu n’icunga mutungo kugeza 2008 aho yaje kujya kwiga muri Rwanda Tourism University College mu ishami ry’ubukerarugendo n’icunga mutungo.
Mu mabyiruka ye, Riderman yakundaga gukina umupira w’amaguru gusa ngo yakundaga iradiyo bitangaje ku buryo bayimukubitiraga kubera kuyicokoza. Nubwo yakundaga muzika ngo ntabwo yumvaga ko azavamo umuririmbyi ahubwo inzozi ze zari kuzandika igitabo.Yatangiye kwandika imivugo ageze mu mashuri yisumbuye maze akumva indirimbo yibanda cyane ku magambo azigize, mu kumva indirimbo z’umuhanzi 2PAC niho yakuye igitekerezo cyo gukoresha imivugo yahimbaga agatangira kuyiririmba.
Ubuzima bwe nk’umuhanzi
Amwe mu mateka 2 Amwe mu mateka y umuhanzi Riderman
Yatangiye kuririmba nyuma ya 2005,mu kwezi kwa Gicurasi 2006 yinjiye muri itsinda rya UTP soldiers yari igizwe n’inshuti ze arizo NEG J The General na MIM, yakoranye indirimbo 8 na UTP maze asohora indirimbo ku giti cye ya mbere muri 2007 yise ‘Turi muri Party’ ; gusa ntiyatinze muri iryo tsinda kuko yaje kuyivamo maze atangira gukora injyana ya RAP ku giti cye.
UTP yakomeje gukora dore ko yahise imusimbuza Paf J, maze Riderman nawe akomeza inzira ye yo kuririmba ku giti cye aho yasohoye indirimbo zakunzwe cyane nk’indirimbo ‘Inkuba’, maze asohora album ye ye mbere yari igizwe n’indirimbo 16 zarimo Rutenderi,Uwo mukobwa n’ izindi… Mu ndirimbo Riderman asohora aba agamije gutanga ubutumwa burwanya akarengane nko mu ndirimbo “Nakoze iki?” aho agaragaza ukuntu umuntu agira neza ariko rubanda bakamwitura inabi cyangwa se mu ndirimbo “Underground” aho agaragaza ko abahanzi bakiri ku rwego rwo hasi nabo bafite agaciro kandi ko badakwiye gufatwa nk’ibicibwa.ati:” Abantu benshi bibagirwa aho bavuye maze bagafata abakene,abari hasi nk’abagome”.
Riderman kandi avuga ko indirimbo asohora ziba zitagamije kwirata ahubwo zikwiye gufatwa nk’ibyivugo aho umuntu yitakaga akisingiza bigatinda. Mu bihe byiza Riderman yagize nk’umuhanzi harimo concert yakoreye i Nyamirambo(kwa Nyirinkwaya) hari na Furious,aho mu gihe yaririmbaga Rutenderi abantu bamwuzuyeho, hari kandi na concert yakoranye na Shaggy kuri Stade Amahoro n’igihe yerekanaga album ye kuri petit stade ati:”nari nshyigikiwe!”.
Mu buzima busanzwe Riderman yikundira umutuzo,iyo amaze guhura n’ inshuti ze afata akanya akicara wenyine, akunda films zo mu mashuri(colleges).
Mu bakobwa akunda umukobwa uteye nk’umunyafurika ufite uruhu rw’igikara, wiyubaha, ukuze mu mutwe, w’urubavu ruringaniye kandi ufite ishema ry’ icyo aricyo.
Mu bahanzi bo mu Rwanda akunda Green P na Ben Rutabana naho hanze ni 2PAC na Kerry James ndetse uyu muhanzi Riderman aherutse kuvuga ko umuhanzi mu Rwanda yemera kandi yakwifuza gukorana indirimbo(featuring)nawe muri iyi minsi ari BULL DOGG wo mu itsinda rya tuff gang ibi yabitangarije kuri city radio.
Ibikorwa bye nk’umuhanzi
Riderman tariki 29.11.2008 Riderman yasohoye album yitwaga Rutenderi aho abanyarwanda benshi baje kumushyigikira,maze amaradio nka Salus atangaza ko ariwe wari washoboye kwinjiza abantu benshi mu bahanzi bose berekanye albums zabo ku mugaragaro muri 2008.iyi album yariho indirimbo zakunzwe nka zamubandi,turi muri party,inkuba…
Riderman yaje gusohora indirimbo “Amatopito” yasubizaga indirimbo “Cisha make na “Ibyahishuwe”za groupe B-Gun, dore ko ngo zarimo amagambo amuserereza(beef), gusa iyi ndirimbo akaba yarasabye ko itakongera guca ku ma radio ya hano mu Rwanda kugirango birangize iyo beef. Riderman avuga ko beef atari nziza ariko ko ishobora kugira akamaro mu guteza umuziki imbere mu gihe hadakoreshejwe amagambo yo gusebanya kuko zituma abantu bahiga maze bakarushanwa.
Riderman kuya 04.12.2010 yashyize hanze album ye ya kabiri yise”Impinduramatwara” ikaba iriho indirimbo zakunzwe cyane nka nanjye sinjye,umwana w’umuhanda,n’izindi nyinshi.mu mwaka wa 2008, Riderman yahawe igihembo cy’umuhanzi mwiza w’injyana ya rap(BEST RAPPER 2008) muri salax music awards.
Reba Video
Urukundo
Abahanzi Nyarwanda: Gatsinzi Emery aka Riderman
at 14:15
Labels: abahanzi nyarwanda, ibyamamare


text:
Kenshi iyo tuvuze ngo umuhungu yabuze urukundo, hari ubwo tuba twibeshya ku birebana n’igipimo cy’urukundo uwo muhungu yakundaga. Ikindi hari ubwo umuhungu yangwa. Muri iyi nkuru, tugiye kurebera hamwe ibijyanye no kwangwa n’umukobwa k’umuhungu.Umuhungu uvugwa hano ni umeze gute?
Iyo umuhungu afite urukundo rwa nyarwo (true love or real love), usanga rwose ari amahirwe akomeye ku mukunzi we, cyane ko umuhungu adapfa kwihishira iyo afite urukundo nyarwo.
Nk’uko urubuga www.wiki.answers.com rubitangaza, urukundo ni igihe umuntu ukunda akunda umuntu uko yamubonye; ni ukuvuga mu byiza bye n’ibibi bye. Urabanza ukamubona mu buryo bwiza bwose ushaka, mbere y’uko umwinjiza mu mutima wawe no mu bitekerezo byawe. Iyo ari urukundo nyarwo, ntibiba nk’ifoto gusa, ahubwo icyo hiyongeraho gutangira kumuvugisha. Urukundo nyarwo ntirushobora kuzima ahubwo ruhora rwaka iteka. Ikindi ntushobora kuruhishira ngo byemere.
Ikimenyetso simusiga, umuhungu ukunda nyabyo amara igihe kirekire yinginga, cyane iyo uwo yakunze atamwemereye uwo mwanya. Kenshi umuhungu aba agaragara nk’ufite ibibazo by’ingutu.
Mu bigaragara nk’ukuri, urukundo ni rwiza cyane iyo ukunda afite uwo aruha na we akarwakira biba akarusho. Nyamara iyo atarwakiriye ni bwo usanga ibibazo byabaye ingutu ndetse kubyivanamo bikaba ingorane.
Dore uko urubuga rwa internet www.urbandictionary.com rubona urukundo nyarwo:
1.Urukundo ni impano ikomeye Imana itanga ku muntu. Urukundo ntirushobora kwemera ko abandi bibaza ku byanyu. Wumva ucitse intege iyo utari kumwe n’uwawe (umukobwa), wumva nta cyerekezo ufite niba udafite uwawe.
2.Urukundo nyarwo abantu barugereranya n’ikintu cy’umwimerere mu bitari umwimerere, kuko kigaragara neza, bityo ababizi neza babyishimira bagahitamo neza.
3.Urukundo nyarwo rushobora gutuma upfira uwo wakunze kabone n’iyo yaba atakwemera.
4.Ibyiyumvo bihora bigutaha iyo utekereje ku wawe noneho ugasa n’ukoze ibihe byiza uri kumwe n’uwawe.
5.Iyo wirebye neza ufite urukundo nyarwo usanga usa n’utari muzima ukumva.
Twarangiza tubabwira ko urukundo nyarwo ari urutagira icyo rwigereranya na cyo. Ikindi kandi ni uko iyo umuhungu akunze umukobwa urukundo nyarwo biba amahire iyo umukobwa na we yemereye umuhungu akamwakira. Bizaba byiza nuramuka uhaye urukundo umuntu warugusabye kandi ubona atari uburyarya ariko bikaba bibi umuntu ahaye urukundo utarigeze amukunda na rimwe.


text:
Abaturage bo mu Murenge wa Ndera,Akarere ka Gasabo, bavuga ko batewe ubwoba cyane n’umukobwa bikekwa ko ari kuroga abasore bose bamubenze bagahita bapfa.
Ibi babitangaje nyuma y’aho muri aka gace hamaze gupfa abantu barindwi barimo n’umugore umwe kandi mu byumweru bibiri gusa.
Abatuye muri aka Kagari ka Rugashya,bavuga ko uwo mukobwa yahize kuzaroga abasore bose bamubenze ndetse afite urutonde rw’abo ashaka kuzica.
Aba baturage babwiye Radio 1, ko hari abantu bane barimo n’umukobwa baherutse gupfa mu buryo bumwe kandi bose bakaba bari basangiye inkoko.
Bahamya ko uyu mukobwa ngo afite urutonde rw’abasore barindwi agomba kuzica ku buryo hari n’abo imiryango yabo yatangiye guhungisha.
Hari uwagize ati ‘Ikigaragara n’uko baba barozwe kuko ni abantu basangiye inkoko bakayirya ari bane kandi bagapfa ari bane.”
Undi yagize ati “Bahereye ku wa Gatanu bashyingura, ni abasore batanu n’umugore umwe bapfuye mu byumweru bibiri.”
Umusaza ufite umusore uri ku rutonde rw’abo uwo mukobwa ashaka kuzica, na we yemeza ko byabateye ubwoba
Ati “ Yaraje noneho arambwira ngo umuhungu wanjye yaramwanze ndamubwira nti ese ibyo urabwimbirira iki, nti wenda muzongera mukundane. Mfite ubwoba ko azapfa. Telefone iramuhamagara tukagira ubwoba ngo arapfa.”
Umunyamabanga Nshingwabikorwa w’Umurenge wa Ndera , Kayihura Felix, yavuze ko ayo makuru bayumvise.
Ati “ Iyo nkuru twarayumvise ngo acuruza ku mu kabari ahantu. Turi kubiteganya kujyayo n’inzego z’umutekano kubikurikirana.”
Ntabwo haramenyakana ukuri kw’ibivugwa, niba koko abapfuye bararozwe dore ko nta raporo ya muganga irabigaragaza, cyangwa niba barapfuye mu buryo busanzwe.


text:
kuki mutashyizemo comment yangese ibatwaye iki ko gacinya rwose yatuririye akagari mushyiremo yikosore weeeeeeeee
Ibi bintu bibere isomo akarere ka Kicukiro. Byibuze bazanakore isuzuma mu bakozi baha akazi baba basa nabadasobanukiwe inshingano zabo bityo bagatanga service itari nziza. Abayobozi rero bagerageze bakosore
biteye agahinda pee
1. ubuyobozi nibwo burebera abaturage bukatugira n'inama ( aba bana koko niba barashaka gutere imbere akagari kari kubafasha kakashakira n 'inkunga )
2.ubu se ko iyi nzu ikwiriye 20.000 mu munjyi wa Kigali ??
3. ubuyobozi ( akagali ) bakwiye kugira aba bana inama bagasaba iyi nzu yabo yakodeshwa amafaranga menshi yanjya abagirira akamaro
Maze gusoma iyi nkuru ndasanga uyu munyamabanga nshingwabikorwa w’Umurenge wa KICUKIRO bino avuga ngo abana banze gufata amafaranga yabo ari ubujajwa butewe n’isoni zo kubura icyo avuga bitewe n’uko umurenge muzima wo mu mujyi wakoze plannification mbi ukananirwa kwishyura amafaranga kandi uba ufite budget de fonctionnement nini. Njye mbona bino ari ugutera igisebo Leta. Ntakatubeshye. Amasezerano y’ubukode ni contrat. Kwishyura ni ibisabwa uwakodesheje, no kwakira ubwishyu ni inshingano za nyi’inzu. Azarege abo bana rero niba baranze amafaranga naho ubundi nave mu nzu y’abandi areke kutubeshya.
AKA KAGARI NAKO NIGATERE IKIRENGE MUTUNDI,KUBAKE IBIRO BYAKO,MUNYARUKIRE MUMAJYEPFO MUREBE UKUNTU INDATEZUKA KURUGAMBA RWITERAMBERE BAGITIFU BUTUGARI UKO BIYUBAKIYE NYUMA YO KUMENYA KO INTORE ITAGANYA ISHAKA IBISUBIZO,NYARUKIRA HUYE MUNDATIRWABAHIZI UREBE UTUGARI,UWO GITIF NAWE NAVE HASI AFATANYE NABATURAGE BIYUBAKIRE IBIRO.
nukuri birasebetse ko zimwe mu nzego zubuyobozi bw' u rwanda bukorera munkodeshanyo leta yagakwiriye kubyigaho ikubaka inzu zo gukoreramo zayo ndetse zinagezweho none se ko yatanze amamodoka kubayobozi bayo ubwo icyo kihutirwa cg gihenze kurusha kubanza kubakira ibiro by'ubuyobozi aho bitari bakiri mubukode duhereye aho kicukiro leta rero turayisaba kubyigaho no gukemura icyo kibazo vuba kuburyo ntanahandi kizongera kuba.
biteye agahinda niba koko ibiro bya'akagari ko mu mujyi bianiraw kwishyura ubukode bwa 20.000fr, bukambura bakagera aho babwirukana munzu.ese mama ubwo hagize umuturage uza kubaregera ko nawe yambuwe n'uwamukodeshaga baruca ngo iki? meya wa kicukiro tumuziho ubunyangamugayo niyegere uwo muyobozi w'akagari amugire inama ye kumusebya.abayobozi nabo ntibagikenewe muri ibibi bihe,
Uko byagenda kose iri ni isomo ku buyobozi muri rusange no ku karere ka kicukiro by'umwihariko.Ibisobanuro bya ES ntibinyuze. Iyo umuntu atakira amfr wamwishyuraga aba ashaka andi masezerano,kuki mutabikoze kdi muzi amategeko. Ntabwo mwari gutegereza kiriya gihe cyose. Nimusohoke namwe mujya musohora abdi bananiwe kubahiriza amasezerano y'ubukode!


text:
Uko Ukoresha Wood Finishes
AMACO VERNISH ni product ishobora kujya mu cyiciro cy’amarangi kubera igira umumaro wo kurinda aho isize ndetse no gutuma hasa neza.Isigwa ku mbaho, ikaruha gukomera,ikarurindakwinjirwamo n’amazi ndetse urubaho rugakayangana.
- SANDING SEALER Ni ubwoko bwa product ikoreshwa mububaji,isigwa ku mbaho, mbere yo gusigaho vernis,bikazifasha gutwikira cg se gusiba utwobo tugaragara kurubaho, iyi sanding sealer ituma urubaho runyerera (smoothness) bikarinda vernis kwinjira murubaho igihe isizweho.
- Ordinary varnish ni vernis ibonerana idahindura ibara ry’icyo isizeho.
- Red varnish ni vernis itukura
- Yellow varnish ni vernis isa n’umuhondo
4.Mahogany varnish ni vernis ituma urubaho rusa nkigiti cya mahogany.
Deprecated: jquery-slick is deprecated since version 2.7.0! Use Swiper instead. in /home/amacopaints/public_html/wp-includes/functions.php on line 5401


text:
Mu nama yateraniyemo abayobozi 80 b’abakiristo mu nzu ndangamurage ya Bibiliya I Washington muri Leta zunze Ubumwe z’Amerika muri iki cyumweru, havugigiwemo uko bazatera inkunga umushinga w’umunsi mpuzamahanga wa Bibiliya uzaba 2020.
Ikinyamakuru cya Evangeliques.info kigaragaza ko imiryango myinshi ya gikiristo yerekanye ubushake bwo kwizihiza akamaro ntagereranwa mu mateka y’isi Bibiliya ifite kuva mu myaka 2000 ishize.
Ubwo bushake kandi bugamije kumenyesha no gutumirira abatuye isi kwiga Bibiliya no gushyira mu bikorwa ijambo ry’Imana mu buzima bwabo no gutera ingabo mu bitugu abakiristo bakageza bibiliya ku baturanyi babo.
Umunyamabanga wa AEM(Alliance Evangelique Mondiale),Efraim Tendero yemeje ko ugereranije n’izindi nyandiko z’indi mico ,Bibiliya ishobora kumvwa n’abantu bose.
Yagize ati:”Bibiliya na Kristo bashyira hamwe ubumenyi bw’Imana bukagera kuri bose.Mwirengagize inyandiko zirengagiza Kristo.Niba dushaka kumenya Kristo inzira ijyana abantu ku Mana,tugomba kumenya Bibiliya.Nibwo buryo bwahiswemo n’Imana kugirango yihishurire umuntu no kwerekana ugushaka kwayo”.
Mu rwego rwo gushyigikira uwo mugambi AEM izatera inkunga ibikorwa bishyigikira Bibiliya mu mwaka wa 2020 mu bihugu 130 aho uyu muryango uri.Kurundi ruhande AEM yagaragaje ubushake bwo gukorana n’indi miryango ya gikiristo ku isi kugirango Bibiliya igere ku bantu.


text:
"Samweli arakura, Uwiteka abana na we ntiyakunda ko hagira ijambo na rimwe rya Samweli rigwa hasi. Nuko Abisirayeli bose, uhereye i Dani ukageza i Bērisheba, bamenya ko Samweli yarundukiye mu buhanuzi bw’Uwiteka." 1 Samweli 3: 19-20
"Nzahagarara hejuru y’umunara aho ndindira, kandi nzarangaguza ndeba aho ari numve icyo ambwira, n’uko nzasubiza ku bw’icyo namuganyiye. Maze Uwiteka aransubiza ati “Andika ibyerekanywe ubigaragaze ku mbaho, kugira ngo ubisomye abyihutire. Kuko ibyerekanywe bifite igihe byategekewe, ntibizatinda kukigeraho kandi ntibizabeshya, naho byatinda ubitegereze, kuko kuza ko bizaza ntibizahera." Habakuki 2:1-3


text:
Ni igitaramo Riderman avuga ko kizaryohera umuntu wese ukunda injyana ya Hip Hop mu ndimi zitandukanye kuko azaririmba indirimbo amaze igihe akora ziri mu Kinyarwanda, Igifaransa ndetse n’Icyongereza mu rwego rwo gusangiza ubutumwa bwe n’abatumva Ikinyarwanda.
Mu kiganiro na IGIHE, umuraperi Riderman yasobanuye ko iyi album yise UKURI yayikoreye abantu b’ingeri zose, bakunda umuziki mu njyana zishamikiye kuri Hip Hop na Rap ndetse akaba yaragerageje kuyishyiraho ibihangano yakoranye n’abandi bahanzi bakunzwe mu Rwanda.
Yagize ati “Iyi album ifite indirimbo 30 ziri mu njyana zitandukanye zirimo Hip Hop, Zouk, Afrobeat, Reggae, Crunk [...] Nayikoranyeho n’abahanzi benshi bo mu Rwanda kurusha kuri album zabanje.”
Igitaramo cyo kumurika iyi album kizaba kuri Noheli tariki 25 Ukuboza 2016 kuri Petit Stade aho uyu muhanzi yagiye amurikira album ze mu myaka icumi ishize.
Mu kumurika iyi album nshya Riderman azafashwa n’abahanzi barimo Urban Boyz, Bull Dogg, Fireman, King James, Social Mula, Ama-G, Christopher, Umutare Gaby na Jack-B.
Album ‘Ukuri’ igizwe n’indirimbo 30, ije ikurikira izindi album zikubiyeho indirimbo za Riderman zakunzwe mu myaka yatambutse. Uyu muraperi afite izindi album yasohoye zirimo Rutenderi, Impinduramatwara, Igicaniro, Kwibambura, Igikona na Drame.
Bitandukanye na benshi mu bahanzi bakunze gukorera ibitaramo kuri Petit Stade ntibyitabirwe, Riderman ni umwe mu bakunze kuhabonera abafana benshi ndetse hakuzura. Abajijwe niba nta mpungenge atewe no kuba ibitaramo byinshi bikomeye byagiye bibera kuri Petit Stade mu gihe cya vuba byarakunze kubura abafana, Riderman yavuze ko afite icyizere ko igitaramo cye kizitabirwa.
Ati “Ni byo koko ibitaramo bimaze iminsi bibera muri Petit Stade bigenda bibura abantu ariko dufite icyizere ko abantu bazitabira igitaramo cyacu. Imana nibishaka.”
Indirimbo zigaragara kuri album nshya ya Riderman zasohotse harimo iyitwa “Uwo ndi we”, “G.O.O.M.S”, “Amen”, “Inzozi mbi zabo”, ndetse n’iheruka yakoranye na Bruce Melodie bise “Wancitse vuba”.


text:
Mu kagali ka Matyazo, Umurenge wa Mushishiro haherutse gutangirizwa igikorwa cyo gukusanya ibitekerezo bw’ibyo abaturage bashaka ko bazakorerwa mu igenamigambi rya 2019-2020.
Abaturage babanje kwibutswa ibyo bari basabye ko byashyirwa mu ngengo y’imari ya 2018-2019, hari bimwe byatangiye gukorwa bafatanyije na leta.
Umunyamabanga wa leta muri Ministeri y’Ubutegetsi bw’Igihugu ushinzwe imibereho myiza y’abaturage ,Madame Mukabaramba Alvera yabwiye abaturage ko umuturage ariwe shingiro ry’ubuzima bw’igihugu ari nayo mpamvu ahabwa umwanya mu gutanga ibitekerezo ku byo yumva yakorerwa , kandi nawe akagira uruhare mu ishyirwa mu bikorwa ryabyo, dore ko akenshi unasanga ibitekerezo byabo byavuyemo imishinga migari ikorwa hagenderwe ihinduka ry’ubuzima.
Yagize ati "Igihugu cyacu cyabonye ko ibyo gikora kibikorera umuturage kandi kigamije kumukura aho ari akajya kuyindi ntera izana ubu buryo bwo kubaha rugari bo ubwabo bakitangira ibitekerezo ubwabo bw’ibyo babona bakagombye gukorerwa kandi nabo bakabigiramo uruhare runaka kugirango bigende neza.
Yongeraho ko kandi ibi bitekerezo batanga bivanwamo imishinga migari ikomeye ku gihugu igakorwa na leta ariko n’umuturage bikabasha kumuzamura mu mibereho ye kuko abasha kubona akazi akenshi usanga hari iyubakwa ry’imihanda migari ihuza ibice ndetse hakaza amashuri ,ibikorwa byo kwegereza abaturage amazi n’amashanyarazi ndetse no kubegereza ibikorwa by’ubuvuzi hubakwa ibitaro.
Yagize ati "Muri ibi bitekerezo mutanga hari ibigaragara ko mubishaka cyane bigakorwa vuba na bwangu ariko hakazamo no kuba hagaragaramo ibitekerzo bibyara imishinga minini cyane itakorwa n’amaboko y’abaturage ikaba yakorwa na leta ariko umuturage agahabwamo akazi akabasha kwiteza imbere imibereho mibi yarafite igahinduka ikaba myiza, muri iyi mishinga hazamo kuba hubakwa imiyoboro y’amazi, amashuri,imiyoboro y’amashanyarazi ndetse n’iyubakwa ry’ibitaro mu bice bitabagamo bigafasha abahatuye".
Muri iri kusanywa ry’ibi bitekerezo abaturage babanje kwerekwa ko ibitekerezo batanze umwaka ushize muri uyu murenge ibisaga 284 hafashwe ibisaga 112 byibanze ku mihanda,amazi,amashanyarazi ,amashuri no kubegereza ibigo nderabuzima bimwe muri ibi byatangiye gukorwa muri iyi ngengo y’imari turimo ya 2018-2019, aho hatangiye kubakwa umuhanda w’ibirometero 13 uhuza imirenge 3.
Umukozi ushinzwe igenamigami mu karere ka Muhanga,Eric Bizimana avugako ibitekerezo byatanzwe nabo mu mwaka washize bitagiye mu kabati ahubwo byahujwe n’ibyahandi bihabwa umurongo kugirango byitabweho ndetse ibigaragarako na leta yabigiramo uruhare itangira kubishakira amafaranga yo kubyunganira leta igashyiraho uruhare rwayo ariko n’umuturage agashyiraho ake kugirango bigende neza kuko hari ibyo ubona ko abaturage babikora mu miganda.
Yagize ati"Kugeza ubu ni uko mu mwaka ushize hatanzwe ibitekerezo byinshi bisaga 284 ariko ibyahawe icyerekezo bisaga 112 ndetse bimwe muri byo byatangiye kwitabwaho birimo umuhanda uhuza imirenge 3 irimo umurenge wa Muhanga, Mushishiro na Nyarusange ukaba ufite ibirometero 13 ndetse banagezwaho imiyoboro y’amashanyarazi, amazi ndetse b’ibigo nderabuzima hagamijwe ishyira mu bikorwa ry’ibyo bo bisabiye ngo bibakorerwe".
KABERA Narcisse utuye muri uyu murenge wa Mushishiro ho mu kagali ka Matyazo, mu mudugudu wa Cyarubambire avuga ko ibi bitekerezo batanga byahinduye ubuzima bw’abatuye muri bimwe mu bice byagaragara ko byasigaye inyuma y’ibindi by’ahandi kuko wasangaga nta mazi ndetse n’amashanyarazi bagira ndetse no kwivuza bikaba byarabagoraga bitewe nuko bakoraga ingendo ndende bajya gushaka ibyo badafite ariko nyuma yo gutanga ibitekerezo byaroroshye bafashwa kubona amashuri yisumbuye ya 9ybe n’ibindi bikorwa,.
"Ibyo tutigeze tubona tugomba kongera kubisaba kugirango nabyo bihabwe umwanya wo kubyitaho birimo gukomeza kuduha amazi,amashanyarazi n’amashuri yo ku rwego rwisumbuye kuyo dufite."
Mu mwaka ushize wa 2017-2018 hatanzwe ibitekerezo 3157 birimo ibijyanye ni ubukangurambaga ,bivuye mu mirenge 12 yose igize akarere ka Muhanga muri byo 1500 bihabwa ubugororangingo ndetse ibisaga 40 byaje kubyazwamo imishinga ikomeye igomba gukorwa kandi bikagaragaza ko abaturage basaba ibyo bakennye kugirango babyegerezwe kugirango bihindure ubuzima bwabo bwa buri munsi bityo bagakomeza kugira uruhare mu iterambere ry’igihugu cyabo.
AKIMANA Jean de Dieu @ rdn – Muhanga


text:
Mu karere ka Gicumbi mu murenge wa Manyagiro, inka y’umusaza witwa Ndikuye mu gitondo cyo kuri uyu wa Kabiri yabyaye umutavu ufite ishusho y’ingurube.
Ntibisanzwe ko umuntu cyangwa ikintu gishobora kubyara ikidafitanye isano nacyo, gusa hari ubwo bishobora kubaho ku kigero cya 90% bitewe n’uburwayi bwabaye kuri nyina.
Iyi nka yabyaye ifite amezi atanu ariko yari yaratangiye kugaragaza ibimenyetso by’uburwayi ari nabwo bwatumye ibyara igihe kitaragera.
Umuvuzi w’amatungo, Gabiro Eric wabyaje iyi nka yatangaje ko kubyara inyana imeze gutyo byatewe no kuba iyi nka yari yarwaye indwara y’amakore bituma iyari iri mu nda igira ibibazo.
Ati “Iyi nka bajya kuyibanguriza ikimasa cyayiteye amakore ntibayiyavuza bituma iyayo yari iri mu nda igira ibibazo iza gupfiramo. Mu bigaragara yari imaze nk’iminsi 20 yarapfiriyemo iza kubyimbiramo biyitera kuvuka imeze kuriya.”
Kugeza ubu iyi mbyeyi imeze neza igiye gukurikiranwa n’abaganga ngo ivurwe indwara yari ifite n’izindi ngaruka zaba zayigezeho mu kubyara.Gicumbi inka yabyaye inka isa n’ingurube


text:
Kwita izina2016: Abakerarugendo bari kwerekwa ibitatse Pariki y’ibirunga
Mu rwego rwo kwizihiza umunsi mukuru wo kwita izina abana b’Ingagi ku nshuro ya 12, hateguwe ibikorwa bitandukanye byo kubimburira uwo munsi mukuru.
Bimwe muri ibyo bikorwa Harimo igikorwa cyabaye kuri uyu wa gatatu tariki 31 Kanama 2016, cyo gusura Inyoni, inkima n’ingagi, ziri muri iyi parike y’ibirunga iherereye mu Karere ka Musanze mu Murenge wa Kinigi, Akagali ka Nyabigoma, Umudugudu wa Kabatwa.
Kigali today, yakurikiraniye urugendo rwo gusura inkima mu mafoto, kandi ikazakomeza kubakurikiranira ibindi bikorwa bijyanye n’igikorwa nyiriza kizagenda.
Wifuza kureba andi mafoto menshi kanda AHA


text:
Kuri iki cyumweru tariki ya 31 Nyakanga 2016, Umuryango w’abategarugori, Mothers’ Union wijihije isabukuru y’imyaka 50 umaze ukorera mu Rwanda, ukaba uri no kwizihiza imyaka 140 umaze ukorera ku Isi.
Uyu muryango watangiriye mu Bwongereza mu 1876 utangizwa na Mary Sumner, wari umugore wa George Henry Sumner, wabaye umuyobozi ukomeye mu itorero ry’Abangilikani ku Isi.
Uyu muryango wageze mu Rwanda mu 1965, ufite intego yo ku kugira umugore ishingiro ryo kubaka umuryango n’itorero rishingiye ku mahame ya gikirisito. Ubu ukorera muri Diyosezi 11 mu gihugu.
Mu muhango wabereye i Kibagabaga ku Cyicaro cya EAR, Diyoseze ya Gasabo kuri iki Cyumweru, Madamu Jeannette Kagame yagarutse kuri Bibiliya ishimangira ko “ubonye umugore mwiza aba agize umugisha ahawe n’Uwiteka”, ndetse ko “Umugore witonda umuhabwa n’Uwiteka”, avuga ko umugore ari urangwa n’ibikorwa by’ubumuntu.
Yashimiye abagize Mothers’ Union mu Rwanda, ku ruhare batahwemye kugira mu gusana u Rwanda mu myaka 22 ishize, mu bikorwa byo gutabara no kwita ku bababaye, komora ibikomere mu miryango, gushimangira ubumwe nk’ihame rikomeye ry’itorero, no guteza imbere umuryango nyarwanda.
Yagize ati: “Imyaka 50 rero mumaze si mike n’ibikorwa ni byinshi, ariko inzira iracyari ndende nkuko mwabigaragaje. Muri iyo myaka u Rwanda rwabaye mu mateka ya Jenoside no guhohotera ikiremwamuntu, ariko na none rwarongeye rubumbira hamwe Abanyarwanda, kandi batera imbere hamwe.”
Yakomeje avuga ko umuntu yakwishimira ko u Rwanda ari igihugu gitanga umurongo mwiza wo gukoreramo, ariko anatanga umukoro wo gushaka icyakorwa mu nzego zigikeneye gushyirwamo imbaraga.
Yongeyeho ati: “Muri iyi minsi ubona gutandukana kw’abashakanye bigenda bitera impungenge. Haba mu ngo zimaranye igihe, cyangwa mu ngo zishinzwe vuba. Urugo ni ijuru rito, ariko na none mwibuke ko ari n’u Rwanda ruto, kurusenya bigira ingaruka ku Rwanda rwose. Hakorwa iki kugira ngo tubone igisubizo, duhereye ku bakirisito b’Itorero ry’Abangilikani turi kumwe uyu munsi, ndetse n’Umuryango nyarwanda muri rusange?”
Yakomoje no ku rubyiruko rukomeje kwishora mu biyobyabwenge, ibisindisha n’ubusambanyi, ndetse n’ikibazo cy’Abangavu baterwa inda nyuma bagatereranwa.
Ati “Hakwiriye gushakwa uburyo twafasha urubyiruko rwacu kutishora muri ibyo byago byangiza ubuto bwabo. Ababyeyi twese haba mwebwe Mothers’ Union n’Itorero muri rusange, dukwiye kureba ukuntu dutoza ababyeyi, kumenya kuganira n’abana bakiri bato, kugira ngo bafate umurongo n’icyerekezo cy’ubuzima, amazi atararenga inkombe.”
Umuyobozi wa Mothers’ Union mu Rwanda, Josephine Mujawiyera Rwaje, akaba ari n’ umugore wa Rev. Onesphore Rwaje Archbishop w’Itorero ry’Abangilikani mu gihugu; yavuze ko bamaze gufasha imiryango itari mike kubana mu mahoro, gutoza abana ingeso nziza bahabwa uburere bushingiye ku Ijambo ry’Imana no ku ndangagaciro z’umuco nyarwanda.
Madamu Rwaje yavuze ko Mothers’ Union yigishije abagore n’urubyiruko ubukorikori n’imyuga iciriritse, itoza abagore kugira isuku, kuboneza urubyaro no kumenya kuvugira mu ruhame.
Mu bikorwa byabo mu myaka ishize kandi harimo kwita ku bari mu kaga nk’impunzi, abarwayi, abapfakazi, imfubyi n’abandi bababaye, ariko urugamba rwo guteza imbere ubusugire bw’umuryango rukaba rukomeje.
Yagize ati “Kugira ngo yuzuze izi nshingano, Mothers’ Union yiyemeje gushishikariza imiryango itarasezerana gusezerana imbere y’amategeko no mu itorero, kurwanya ihohoterwa rishingiye ku gitsina n’iryo ariryo ryose rikorerwa abana, gushishikariza ababyeyi kuri gahunda y’ijisho ry’umuturanyi no kwakira abana mu miryango kugira ngo buri mwana wese arererwe mu muryango.”
Umuyobozi wa Mothers’ Union ku Isi, Lynne Tembey, yashimye uruhare rwa Mothers’ Union mu Rwanda, avuga ko akazi bakora kagenda kera imbuto.
Umushumba w’itorero ry’abangilikani mu Rwanda, Musenyeri Onesphore Rwaje, yavuze ko Sekibi ushaka gusenya itorero cyangwa sosiyete ahera mu muryango, ariko abagize Mothers’ Union biyemeje kumuheza mu byo bakora.
Yavuze ko muri iki gihe Isi ishaka guhindura itorero aho kugira ngo abe ariryo riyihindura, asaba abakirisito kubaka umuryango ushingiye ku mugore n’umugabo kandi bakaba maso kugira ngo ugire ubusugire uko Imana ibishaka.
Umuryango Mothers’ Union mu Rwanda ugizwe n’abanyamuryango bagera ku 24,450.
Madamu Jeannette Kagame hamwe n’Umuyobozi wa Mothers’ Union ku rwego rw’Isi, Lynne Tembey (ibumoso); Minisitiri w’Uburinganire n’Iterambere ry’Umuryango , Dr. Diane Gashumba (wa gatatu uhereye ibumoso); Umuyobozi wa Mothers’ Union mu Rwanda, Josephine Rwaje (wa kabiri uturutse iburyo) na Rev. Onesphore Rwaje, Archbishop w’Itorero ry’Abangilikani mu gihugu (iburyo) mu muhango wo kwizihiza isabukuru y’Umuryango Mothers’ Union wabereye ku rusengero ry’Abangilikani i Kibagabaga mu Mujyi wa Kigali
Umushumba w’itorero ry’abangilikani mu Rwanda, Musenyeri Onesphore Rwaje
Habanje umutambagiro mu muhango wo kwizihiza isabukuru y’imyaka 50 ya Mothers’ Union


text:
Kuba hatakibaho ‘umuranga’, kimwe mu biteza amakimbirane na gatanya
Imwe mu miryango ituye mu Mujyi wa Kigali iratangaza ko kutihanganirana ari impamvu ikomeye ituma mu miryango hakomeje kurangwamo amakimbirane ndetse no kwiyongera kwa za gatanya gusigaye kugaragara hagati y’abashakanye, hakaba abavuga ko biterwa n’uko nta muranga ukibaho.
Cyera ngo wasanganga abashakanye by’umwihariko uw’igitsina gore arangwa no kwihangana kuburyo iyo umufasha we yateraga hejuru undi yabaga azi ko agomba gucisha mace, bityo bikabafasha kubaka urugo rugakomera kandi bakarambana, bitandukanye no muri iyi minsi aho hagati y’abashakanye nta bworoherane no kwihanganirana bikibaho.
Abatuye mu Mujyi wa Kigali bemeza ko kutihanganirana no kutubahana hagati y’abashakanye muri ino minsi akenshi bikunda guterwa no kuba usanga yaba umugore cyangwa umugabo bose bafite akazi, ku buryo buri wese aba yumva yishoboye byakwiyongeraho gucana inyuma kwihanganirana bikaba bitagishobotse.
Iyamuremye Pierre Céléstin utuye mu Karere ka Kicukiro, avuga ko hatakibaho umuranga abantu bagahurira ahabotse hose bagahita bakundana baba bataramarana igihe bagahita babana bataramenyana neza, ari kimwe mu mpamvu iteza amakimbirane naza gatanya za hato na hato.
Ati “Mbere habagaho icyitwa umuranga ukagira umukobwa umuntu akurangiye akakubwira ati uyu mukobwa ateye gutya none ubu n’uguhura gusa mugahurira mu kabari, cyangwa muri alimentation mugakundana, mugataha urumva ko urugo baba bagiye kubaka baba batazi icyo ari cyo”.
Ayinkamiye Odette utuye ahitwa mu Izindiro, n’umubyeyi uri mu kigero cy’imyaka 60, avuga ko afite abakobwa batatu ariko n’ubwo bataratandukana n’abagabo babo gusa ngo ntabwo bameranye neza.
Ati “Cyera wubahaga umugabo wabona afite amahane wowe ugaca bugufi, wabona agiye kugutuka cyangwa kugukubita ukicecekera, ariko ibyubu n’amayobera niba aruko buri umwe aba afite amafaranga bigatuma basuzugurana, umwe agaca aha undi agaca aha ugasanga rwabuze gica, mbese habuze kubahana mu miryango”.
Umuyobozi w’Umujyi wa Kigali wungirije ushinzwe Ubukungu n’imibereho y’abaturage, Umutoni Nadine, avuga ko amakimbirane na za gatanya bigaragara muri uwo Mujyi ahanini biterwa n’uburyo bahuye no kutihanganirana.
Ati “Buriya mu Mujyi wa Kigali tugira ibyiciro byinshi by’abantu, hari igihe ushobora gusanga yaraje ino aje gukora ikiraka cyo kubaka undi wenda yabonye akazi mu rugo, ugasanga iyo akazi gahagaze babirukanye cyangwa hagize izindi mpamvu zitumye gahagarara, akenshi ntibasubira iwabo baraza bakaba mu Mujyi bakaba barahuye bahujwe n’ako gahinda nta rukundo nta kubitekerezaho nyuma bagatandukana. Ikindi ni uko mu miryango isa nk’iyifashije usangamo kutihanganirana, ikoreshwa ry’ibiyobyabwenge n’inzoga hamwe no kutita ku nshingano, ugasanga abantu ikintu cyo kwihanganirana biranze”.
Amakimbirane nk’aya ngo agira ingaruka ku bagize umuryango by’umwihariko abana kuko abagera kuri 90% bari mu mihanda muri Kigali usanga abenshi bafite ababyeyi umwe cyangwa bombi, ariko bakanga kuhasubira kubera umwiryane no kutumvikana bihora iwabo.


text:
Ni irihe dini ry’ukuri?
Abantu bifuza kumenya Imana by’ukuri bakunze guhura n’imbogamizi yuko amadini yagwiriye, bikaba byabagora kumenya idini ry’ukuri iryo ari ryo, ryabafasha kumenya Imana uko iri, n’ubushake bwayo.
Muri macye idini ni ibumbiro ry’abantu bishize hamwe bahuje imyemerere, bashishikajwe no kuramya Imana yabo. Abenshi babikora bifashishije imigenzo yihariye n’imyitwarire runaka. Urugero gusenga gatanu ku munsi, kwitwararika mu buryo bumwe cyangwa ubundi, n’ibindi.
Muri iyi si hari amadini menshi atandukanye, amwe asenga Imana nyinshi, andi asenga imwe, ndetse hariho nashishikariza abantu kwisenga. Dukusanyije amatsinda y’ibanze y’amadini ari kw’isi tugendeye kuri kamere y’Imana, twabona amatsinda y’amadini atatu:
1. Hari abemera ko Imana imwe rukumbi yaremye ibintu byose, kandi ikaba itandukanye na byo (Aha harimo abakristo bose, Abayuda, ndetse n’abislam). – Theists
2. Hari abemera ko Imana ari byose, yuko ibumbiro ry’ibintu byose mw’isi aribyo bigize Imana, urugero: umuntu ni Imana, ibyatsi ni Imana, ihene ni Imana, igitabo ni Imana, Igiti ni Imana n’ibindi byose, abo bitwa Pantheists mu rurimi rw’icyongereza, ariho wasanga ababuddhist b’ubu, amadini y’abahinde(hinduism), na New Age.
3. Hari n’abatemera ko Imana ibaho burundu, aribo twakita abahakanyi b’Imana, cg Atheists.
Idini nyakuri ntirikwiye guhabanya n’ukuri kw’ibiriho (Facts) n’amateka, ndetse imyizerere yaryo igomba kuba ifite ishingiro na gihamya y’imyizerere irirangwamo, kandi ritivuguruzanya mu nyigisho. Urugero ntabwo twagendera kw’idini ritubwira ko abantu batabaho, kandi mu byukuri twibona kw’isi, cyangwa iritubwirako Imana yahoze ari ihene mbere y’ibihe nta gihamya ribifitiye.
Amadini menshi yo mw’itsinda rya kabiri rya Pantheists, ariyo madini y’abahinde n’abandi nka bo, niho uzasanga inyigisho nk’izo. Ndetse abenshi usanga banasenga imana zirenze imwe, mu buhinde honyine ugenekereje ushobora gusanga umubare w’imana basenga ungana n’umubare w’abanyagihugu cg zinabaruta ubwinshi. bityo rero amadini ya pantheism ntiyaba amadini y’ukuri kuko imyizerere yayo myinshi ihabanye n’ukuri kw’ibiriho, kandi nta gihamya ifatika baba bafitiye imyizerere y’ibyo bizereramo.
Itsinda rya gatatu ry’abatizera ko Imana ibaho burundu wahasanga amatsinda amwe n’amwe y’ababuddhist, Confusianist, ndetse n’abandi bantu basanzwe batemera Imana, nk’abanyasiyanse bamwe na bamwe, n’abandi bantu b’ingeri zitandukanye. Gusa hari gihamya nyinshi zerekana ko Imana ibaho kuruta izerekana ko itabaho, niba ushaka kumenya izo gihamya mu buryo bwimbitse wasoma igitabo “I DON’T HAVE ENOUGH FAITH TO BE AN ATHEIST, By Norman Geisler & Frank Turek“, ndetse wanasoma inyandiko IBIMENYETSO BIHAMYA KO IMANA IBAHO, hamwe na NTUFITE UBURENGANZIRA BWO KUVUGA KO IMANA ITABAHO.
Dusigaranye itsinda rya mbere ry’abemera Imana imwe rurema, ariho dusanga Abakristo, Abayuda ndetse n’abislam. Nubwo aya madini yose yemeza ko Imana ibaho, ariko ntahuza imyemerere nyamukuru kuri kamere y’Imana, ndetse n’Umugambi wayo w’agakiza. Kandi abantu hafi ya bose bibaza uko bamenya idini nyakuru, baba bifuza kumenya Uburyo bukwiye bwo kwegera Imana no gusabana na yo, ngo bazabashe kubana na yo ubuziraherezo. Kuba aya madini atabivugaho rumwe rero, yose ntiyaba ay’ukuri icyarimwe ahabanya ku ngingo z’ingenzi.
Iyo turebye mu bitabo by’amateka, dusanga ubwoko bw’abayuda bwaragendanye n’Imana yarushaga izindi zose amaboko, ndetse yigaragaje ikora ibitangaza byinshi ntagereranywa. Nuko ibashingira idini rishingiye ku mihango n’amabwiriza menshi cyane, batigeze babasha kubahiriza, nkuko bibiliya ibivuga neza, ngo yabibahereye kubamenyesha ko abantu ari babi, ndetse ko bakeneye umucunguzi ( Abaroma 7; Abagalatiya 3:15-29; Abaroma 3:19-20), ariwe mesiya bagitegereje na magingo aya.
Hari umugabo wakomotse mu bwoko bw’abo bayuda, aza avuga amagambo akanwa k’umuntu katigeze kuvugaho, akababarira abantu ibyaha batamukoreye (Matayo 9:2-5; Luka 5:20-23; Luka 7:48) -keretse niba yari Imana, agenda akora ibitangaza byinshi ku buryo abenshi mu bayuda bataye ibyabo, ndetse n’imyizerere yabo bari bamaranye imyaka ibihumbi, bakamukurikira, kugeza naho bemeye kwicwa bamuzira. Ubuzima bwe bwasohoje ubuhanuzi bwose bwanditswe kuri mesiya abayuda bari bategereje imyaka irenga igihumbi, urugero nka Yesaya 53 yanditswe imyaka isaga 600 mbere yuko uwo mugabo aza, ariko biratangaje uburyo ubuzima yabayeho busa neza n’ibyanditswe mbere y’iyo myaka yose. Abayuda babonye ko ari gukura abantu kw’idini ryabo ndetse aniyita Imana, bahitamo kumwicisha nk’uko yari yabihanuye mbere yuko biba, nyuma y’iminsi itatu gusa arazuka baramubura. Hashize imyaka irenga 2000 uwo mugabo abayeho, nubwo atize amashuri menshi, kandi ntabe umutunzi mu by’isi, ariko ubuzima bwe niryo pfundo ry’amateka y’isi, ndetse ubuzima yahinduye burenze ubw’abami bose b’isi. Uwo mugabo ni Yesu. Kandi yabashije guhindura amateka kuko yapfuye akazuka koko, kandi akaba ari Imana yambaye ishusho y’umuntu nk’uko yiyitaga akabyitwa n’abamukurikiraga.
Yesu yavuzeko ariwe nzira yonyine y’ubugingo, kandi ntawagera ku mana atamunyuzeho(Yohana 14:6), avugako kugirango ubashe kungwa n’Imana bigusaba kumwizera nk’umukiza wawe gusa(Yohana 3:16). Ndetse aniyita Imana (ari na cyo bamuhoye). Ibyo yakoze n’ibyo yavuze byose biri mu bitabo by’amateka bitandukanye, ndetse n’amavanjiri ya Matayo, Mariko, Luka, na Yohana. Abayuda ntibahakana ko uwo mugabo yabayeho, mu bitabo by’amateka yabo berekana uburyo yigometse bakamwica, abigishwa be bakiba umurambo we, aho kwemera ko yazutse (Ukibaza abantu b’abarobyi n’ababaji barushije imbaraga abarinzi babitojwe b’iroma bari barinze iyo mva, bagahirika urutare rwari rwegetseho, bagahisha umurambo wa Yesu igihugu cyose kikawubura ngo kiwereke abaturage nka gihamya, bakemera bakicirwa ikinyoma bavuga ko yazutse, kandi bazi neza aho bahishe umurambo we). Abaroma bayoboraga iyerusalemu nabo bafite ibitabo by’amateka wamusangamo nka “Antiquities of the Jews” cyanditswe na Josephus muri 93 A.D. Ndetse n’abanyamateka bose ntawuhakana ko yesu yabayeho, kuko gihamya y’amateka imuvugaho, ikubye inshuro igihumbi gihamya y’amateka y’abami bose babayeho mu gihe cye na nyuma, nka ba herode, pilato, n’abandi, ku buryo aho guhakana ko Yesu yabayeho, icyakoroha ari uko wahakana abo bami bose(bigwa mu masomo y’amateka mu mashuri y’ubu). Wareba icyegeranyo cy’izo gihamya z’amateka ya Yesu Kristo mu buryo burambuye mu gitabo “I DON’T HAVE ENOUGH FAITH TO BE AN ATHEIST, By Norman Geisler & Frank Turek“.
Mu myaka irenga 622 Kristo abayeho haje umugabo witwa muhammad, azana igitabo kirimo amateka mashya y’ubuzima bwa Yesu Kristo (ari na cyo abislam bakurikiza). Ariko uwayasoma akagereranya n’ibyanditswe kuri Yesu Kristo mu gihe cye, yakwihitiramo ibyo kwizera. Ni nk’uko inshuti yawe yakwandika ubuzima ku byakubayeho muri kumwe, nyuma y’imyaka 622 hakaza undi muntu akavuga ibindi ku by’akubayeho kurusha inshuti yawe yari ihibereye, ubwo nawe urabyumva ukwiye kwizerwa.
Kuba yesu kristo yaraje agasohoza ubuhanuzi bwari bwaramwanditsweho kera, agakora ibitangaza akanavuga amagambo akomeye, agapfa akazuka akanabonekera abamukurikiraga barenga 500+ mu gihe cye, n’intumwa ze zigashinga ikirenge mu cye, zigakora ibikomeye mw’izina rye kugeza naho zibizira nkuko biri mu bitabo by’amateka yizewe ndetse no muri Bibiliya. Niwe wenyine twakizera ko yatugeza ku mana amahoro.
Ni we kuri n’ubugingo, ntawujya kwa data atamujyanye(Yohana 14:6), yaje kugupfira ngo uhabwe imbabazi z’ibyaha byawe(Yohana 3:14-18), icyo usabwa ngo wiyunge n’Imana ni ukubyakirira mu kwizera ko yapfuye mu cyimbo cyawe ngo ubabarirwe ibicumuro byawe, bitavuye ku mirimo ukora, cyangwa indi mihango iyo ariyo yose y’amadini, ahubwo ubiheshejwe no kwizera Yesu kristo nk’umukiza wawe byonyine(Abagalatiya 2:16; Ebefeso 2:8-9).
Ntabwo ukeneye idini na rimwe ngo ujye mw’ijuru, icyo ukeneye ni umubano mwiza n’Imana, ushobora kuwugeraho ukurikiye Yesu Kristo wenyine(Abaroma 3:24-26), abamukurikira bari mu madini atandukanye, ushobora kubasanga mu bagaturika, abandi ukabasanga bari mu bavide, abandi ukabasanga bari mu bislam, abandi mu bayuda, abandi ugasanga ndetse batajya bagera no mu rusengero na rimwe. Icyangombwa ni uguha umutima wawe Imana binyuze muri Kristo, ukemera ko utabasha kwikiza ku mbaraga zawe, ukisunga igitambo cya yesu Kristo gusa mu kwizera, nibwo buryo bwonyine wagera ku mana, nkuko yabivuze neza ko ariwe nzira yonyine (Yohana 14:6).
Bibaye byiza wanisunga kw’itorero ry’ababwiriza ubutumwa bwiza bw’agakiza duherwa ubuntu muri Yesu Kristo nk’uko byanditswe muri Bibiliya, ugasabana na benedata mugafatanya mu kuramya Imana mu kuri no mu mwuka, nubwo kujya mu rusengero cg mw’itsinda ry’abiga ijambo ry’Imana ubwabyo ataribyo bizakujyana mw’ijuru, ariko byagufasha kwiyubaka, no kubaka benedata kubyo wamenye (Abahebulayo 10:25).


text:
Kwishyiriraho Optique Opx2 ni optique yubushakashatsi yerekana isano iri hagati yimiterere nikoranabuhanga. Isano aho imiterere, gusubiramo, ninjyana isobanura imiterere karemano nibikorwa bya comptabilite. Kwishyiriraho geometrike yuzuye, opacite yigihe gito na / cyangwa ubucucike burasa nikintu cyo gutwara ikibuga cyibigori cyangwa cyasobanuwe mubuhanga mugihe ureba kode ya binary. Opx2 yubaka geometrie igoye kandi igahangayikisha imyumvire yubunini n'umwanya.
Izina ry'umushinga : Opx2, Izina ryabashushanya : Jonathon Anderson + Matthew Jones, Izina ry'abakiriya : Jonathon Anderson Studio.
Igishushanyo kidasanzwe nuwatsindiye igihembo cya platine mugikinisho, imikino nibirori byo gushushanya ibicuruzwa. Ugomba rwose kubona ibihembo bya platine byegukana ibishushanyo mbonera bya portfolio kugirango umenye ibindi bikinisho byinshi bishya, bishya, byumwimerere kandi bihanga igikinisho, imikino nibikorwa byo gushushanya.


text:
Icyatumye Muhorakeye ufite ubumuga bwo kutumva atambutsa ubutumwa bwo Kwibuka
Umubyeyi ufite ubumuga bwo kutumva no kutavuga neza yagaragaje uruhare rwe mu kwibuka Jenoside yakorewe Abatutsi abinyujije mu muvugo, ashishikariza abandi bafite ubumuga butandukanye kwitinyuka no kwifatanya n’ abandi mu bihe byose kuko bashoboye.
Muhorakeye Marie Pucherie yavutse mu mwaka wa 1970, avukira mu Ntara y’Iburasirazuba, Akarere ka Rwamagana, Umurenge wa Gishari, afite ubumuga bwo kutumva no kutavuga neza.
Ubumuga bwe bwatangiye afite imyaka 6, aho yigaga mu mashuri abanza yabwiwe ko byaje gutyo gusa atigeze abuterwa n’ubundi burwayi.
Yamenye ko afite impano yo kuvuga imivugo ubwo yabibwirwaga n’abo yandikiraga dore ko atavugaga neza ndetse ntanumve.
Yagize ati:
“Maze kugira imyaka 29 nibwo natangiye kujya nandika iy’ubukwe hari nk’ubukwe bwabaye mu muryango, ndetse no mu kazi ntangira kujya nyisoma nk’iyo habaye Umunsi w’umurimo. Gusa nabanje kujya nyandika nkayishyira muri cadre nkayitanga nk’impano, nyuma abo nayihaga ni bo bansabye kuzajya nyisoma..”
Kwibuka Jenoside yakorewe Abatutsi ku nshuro ya 27, uyu mubyeyi yatanze ubutumwa mu muvugo yahimbye.
Mu ijwi risaba gutega amatwi cyane kubera ubumuga afite hari aho agira ati:
“Twibuke Jenoside yakorewe Abatutsi, dushyigikira ibyiza tugenda tugeraho, ni twebwe Abanyarwanda bireba, nta munyamahanga uzava hanze ngo aje kurwubaka, nidufatanyiriza hamwe, kandi nta n’uzaturuka hanze ngo aje kurusenya.”
Akomeza agira ati kandi,
“Banyarwanda Banyarwandakazi, tube abarinzi b’amahoro n’umutekano bya mugenzi wacu, tube abarinzi b’ibyiza tugenda tugeraho, twibuke Jenoside yakorewe Abatutsi kugira ngo kuzajye tubona aho duhera dusobanura ibyabaye, turwanye ingengabitekerezo ya Jenoside kugira ngo itazongera kubaho ukundi.”
Kuri ubu u Rwanda rwibuka Jenoside yakorewe Abatutsi mu buryo budasanzwe hagamijwe kwirinda icyorezo cya COVID-19 aho hifashishwa ikoranabuhanga, uyu mubyeyi yifashe amashusho maze ayatambutsa ku mbuga nkoranyambaga no mu nshuti n’abavandimwe.
Ubutumwa bwo kwibuka atanga, agira ati:
“Ubutumwa natanga ni uko twese abanyarwanda, twahora twibuka ibyaye muri Jenocide yakorewe abatutsi muri 1994, kugira ngo itazongera kubaho, tukibuka twiyubaka, twubaka n’igihugu cyatubyaye, ikindi nasabaga abantu ko bajya bumva ko abafite ubumuga ari abantu nk’abandi. Nabo kandi Bakitinyuka.”
Kuri ubu Muhorakeye Marie Pucherie arubatse, afite abana babiri, batuye mu Karere ka Rwamagana, Umurenge wa Kigabiro ni umukozi w’Ibitaro by’Intara biherereye i Rwamagana.
Arien Kabarira Urwibutso/ UMUSEKE.RW


text:
Umuhanzi mu ndirimbo zo kuramya no guhimbaza Imana, Uwitonze Clementine wamenyekanye nka Tonzi yaririmbye mu birori byo kwizihiza umunsi mpuzamahanga w’abagore mu Buholandi. Ni ibirori byanerekaniwemo bimwe mu bikorerwa mu Rwanda, Made in Rwanda.
Ubusanzwe umunsi mpuzamahanga w’abagore wizihizwa kuya 08 Werurwe buri mwaka. Tonzi avuga ko muri uyu mwaka mu Buholandi ibi birori ‘International women’s Day’ byizihijwe kuya 16 Werurwe atumirwa kugirango abaririmbire ari ko anerekana bimwe mu bikorwa by’umuryango ‘Birashoboka dufatanyije’ abereye umuyobozi.
Yabwiye INYARWANDA ko yagiye mu Buholandi mu ijoro ryo ku wa 13 Werurwe 2019 yitwaje bimwe mu bikorwa byakozwe n’abana bafite ubumuga yahurije muri “Birashoboka dufatanyije”.
Ati “Natumiwe nk’umuhanzi kuza kuririmba. Nari natumiwe kandi kugira ngo nerekane bimwe mu bikorwa bya “Birashoboka dufatanyije” [Ni umuryango abereye umuyobozi], umuryango ufasha abana bafite ubumuga kubavana mu bwigunge biciye mu mpano za bo zimwe mu mpano bakora naje kubyerekana hano.”
Yavuze ko bagize umugoroba mwiza ndetse ko muri ibi birori hanerekanwe bimwe mu bikorerwa mu Rwanda ‘Made in Rwanda’. Yagize ati “Twagize umugoroba mwiza cyane. Abantu bitabiriye ari benshi cyane. Twari dufite sitandi zitandukanye twerekana iby’iwacu, gukunda iby’iwacu ‘Made in Rwanda’ kugira ngo dukomeze kwiyubakira igihugu.’
Tonzi ari mu bahanzi bamaze igihe kinini mu murimo w’Imana. Yagiye ategura ibitaramo bitandukanye n’ibindi byinshi byari bigamije guteza imbere umuziki uha ikuzo Imana. Yakunzwe mu ndirimbo nka : ‘Humura’, ‘Wambereye Imana’, ‘Sijya muvako’, ‘Humura’ n’izindi nyinshi.
Aherutse gutegura igitaramo ‘Spread Love Christmas’ yatumiyemo umuhanzi Mariam wo mu Bubiligi. Iki gitaramo cyari kigamije kwishimana n’abana bafite ubumuga mu minsi Mikuru ya Noheli n’Ubunani.
Ibikorerwa mu Rwanda 'Made in Rwanda' byerekaniwe mu gitaramo Tonzi yaririmbyemo.
Tonzi avuga ko bagize umugoroba mwiza mu birori byo kwizihiza umunsi mpuzamahanga w'abagore.